
<סדר היום:>

>
נכחו:

<חברי הוועדה:> 
משה גפני – היו"ר

דוד ביטן

איתן ברושי

יצחק וקנין

עבד אל חכים חאג' יחיא

מיקי לוי

עודד פורר

חברי הכנסת:

קארין אלהרר

מסעוד גנאים

ג'מאל זחאלקה

עיסאווי פריג'

<מוזמנים:> 
	ראש מטה הדיור הלאומי, משרד האוצר 
	–
	אביגדור יצחקי

	מנהל תחום כלכלה, רשות המיסים, משרד האוצר 
	–
	שי שמעון דותן

	רע"ן ביטוח ממשלתי בחשכ"ל, משרד האוצר 
	–
	שלומי כהן

	חשכ"ל, משרד האוצר
	-
	אוראל יפרח

	עו"ד, משרד האוצר 
	–
	הראלי שירה מזרחי

	עו"ד, מח' יעוץ וחקיקה, משרד המשפטים 
	–
	אסתר ורהפטיג

	יועץ משפטי, משרד הבינוי והשיכון
	-
	אלעזר במברגר

	מנהל מחלקה בכיר ייעוץ משפטי, משרד הבינוי והשיכון 
	–
	שחר יששכר

	מנהל מחלקת חיתום משכנתאות, איגוד הבנקים בישראל 
	–
	דרור פלדמן

	מנהל קשרי חוץ וממשל, איגוד הבנקים בישראל 
	–
	טיבי רבינוביץ

	משנה למנכ"ל ומנהל אגף יזמות ובניה, התאחדות בוני הארץ 
	–
	אמיר הלר

	עו"ד, איגוד הבנקים בישראל
	-
	לבנת קופרשטיין

	בנקאית, איגוד הבנקים בישראל
	-
	גלית לב באלי

	יועץ משפטי התאחדות בוני הארץ, התאחדות בוני הארץ 
	–
	אהוד נדב

	פורום מקרקעין, לשכת עורכי הדין 
	–
	נטוביץ יצחק

	עו"ד, בנק ישראל
	-
	שירלי אבנר

	פיקוח על הבנקים, בנק ישראל
	-
	מאירה וינטור

	פעילה, המשמר החברתי 
	–
	דנה חוגרי

	יו"ר מטה מאבק הנכים, ארגוני נכים 
	–
	מרים מורביה

	מנהל אגף זכויות ורווחה, ארגון נכי צה"ל
	–
	אבנר גולן

	ממונה חקיקה, לשכת עו"ד 
	–
	פנחס מיכאלי

	מוזמן
	–
	עמית מרזאי


<ייעוץ משפטי: >
שגית אפיק

אייל לב ארי
<מנהל/ת הוועדה:>
טמיר כהן
<רישום פרלמנטרי:>
רויטל יפרח

<הצעת חוק המכר (דירות) (הבטחת השקעות של רוכשי דירות) (תיקון מס' 8 והוראת שעה), התשע"ו-2016>
הצעת חוק הבנקאות (תיקון – הלוואה לדיור לאדם עם מוגבלות), התשע"ה-2015 (פ/1451/20)

<היו"ר משה גפני:>
בוקר טוב. אני מתכבד לפתוח את ישיבת ועדת הכספים. אנחנו מתחילים בהצעת חוק המכר (דירות) (הבטחת השקעות של רוכשי דירות) (תיקון מס' 8 והוראת שעה), התשע"ז-2017.

אביגדור יצחקי, ראש מטה הדיור, אתה רוצה לעשות לנו סיכום על הישיבה הקודמת?

<אביגדור יצחקי:>
הישיבה הקודמת היתה ברובה טכנית והבנו את העקרונות של הדבר הזה. העיקרון פה נובע מכמה סיבות: קודם כל, הכסף הזה של המע"מ הועבר למדינה והוא בידי המדינה, והוא לא בידי היזמים והקבלנים שמכרו את הדירות ולכן, אין סיבה שמי שיצטרך להחזיר את זה לדיירים - אני ומדגיש שזה רק במקרה של פשיטת רגל של חברה שהגיעה לאיזה שהוא כינוס נכסים כזה או אחר. לא מדובר פה בביטול עסקאות כאלה ואחרות במהלך החיים הרגילים כי בביטול עסקאות, מה שצריך להיות, הקבלן יחזיר את הכסף עם המע"מ, יתקזז עליו בדוח של החודש הבא שלו.

הדבר השני שהוא חשוב - -

<היו"ר משה גפני:>
סליחה אביגדור.

<אביגדור יצחקי:>
הדבר השני שהוא חשוב, זה משפיע על היקפי האשראי של הקבלנים והיזמים אל מול הבנקים, והדבר הזה, על פי בדיקות שלנו, אמור במעלה הדרך, זה לא ביום הראשון אבל במעלה הדרך, לחסוך סדרי גודל של תשעה מיליארד שקל באובליגו שלהם, מה שיאפשר כמובן לעשות עוד ועוד פרויקטים ועוד ועוד דירות.

<היו"ר משה גפני:>
למה זה חוסך כל כך הרבה כסף?

<אביגדור יצחקי:>
כי ברגע שהקבלן נותן ערבות חוק מכר לדייר שכוללת את המע"מ, אזי זה חלק מהאובליגו שלו. הבנק אחראי וערב גם לכספים האלה, ומרגע שאנחנו נעביר את החוק הזה, אז האחריות עוברת למדינה. הבנק לא רושם את זה אל מול הקבלן או היזם כחלק מהאשראי שהוא נותן - -

<היו"ר משה גפני:>
זה עובר לקרן?

<אביגדור יצחקי:>
לא, זה לא עובר לקרן. לא צריכים קרן כזאת גדולה. הקרן תהיה על בסיס איזו שהיא השערה וימלאו אותה בכסף שחושבים שאולי יצטרכו.

<היו"ר משה גפני:>
אז איפה הכסף הגדול?

<אביגדור יצחקי:>
הכסף הגדול הוא מול הבנקים. היום, כשאני בא לבנק ומבקש ממנו 100 מיליון שקל אשראי לצורך הקמה של פרויקט, הוא מקיים חשבון סגור, ה-17% נמצאים בתוך האשראי הזה. זאת אומרת, זה לא אשראי של 100 מיליון שקל, זה אשראי של 85 מיליון שקל.

<עודד פורר (ישראל ביתנו):>
זה סוגר יותר כסף בבנקים.

<אביגדור יצחקי:>
85 מיליון שקל. זה חוסך בסביבות 16%.

<עודד פורר (ישראל ביתנו):>
אתה גם חוסך לקבלן את תשלומי העמלות על הדירות האלה.

<אביגדור יצחקי:>
זה הדבר השלישי שאני הולך לומר – הערבות הזאת לא זולה, היא ערבות יקרה. היום היא עומדת על סדר גודל לפי דעתי של 0.8, שזה לא מעט כסף, ואם אתה חוסך ממנה עמלה על 15% ממנה, אנחנו רק נצטרך לוודא יחד עם בנק ישראל, שהבנקים לא יפזרו את העמלה הזאת על עמלות אחרות כי זה בסופו של דבר פוגע גם בעמלות שהם מקבלים.

<היו"ר משה גפני:>
איך תעשו את זה?

<אביגדור יצחקי:>
אנחנו נוודא שלא תהיה עליה בעמלות כתוצאה מזה שהמע"מ הוצא מערבות חוק המכר, וזה גם סכומי עמלות שבסופו של דבר אמורים להוזיל את העלויות של הקבלנים והיזמים, ואנחנו מקווים שבסופו של דבר זה יגיע גם לצרכן. אלה הם העקרונות: 1. זה הדבר הצודק, הדבר השני זה סך הכל האשראי, והדבר השלישי זה החיסכון בעמלות. 

שני תיקונים לפעם הקודמת על שתי הבעיות העיקריות, שכרגע אתם תצטרכו להחליט: האחד זה הנושא של הוראת השעה. הדרישה היא של משרד המשפטים. אני לא כל כך מבין אותה, למה זה צריך להיות בהוראות שעה ואחרי זה עוד פעם לבוא. אז הם מדברים על עיכול, ונראה מה קורה, איך קורה. אני לא יודע, אולי גם כשאנשים יתחתנו יגידו זו הגבלה לחמש שנים, בינתיים נראה מה קורה. אני לא מבין את האמירה הזאת אבל אתם צריכים להחליט.

הדבר השני זה הנושא של התחולה, שהוא מאד חשוב ואני רוצה להסביר את זה בצורה משמעותית: - -  

<היו"ר משה גפני:>
בנק ישראל, לגבי העמלות, מי יכול להשיב?

<שירלי אבנר:>
אני מהמחלקה המשפטית בבנק ישראל. לא הבנו מה השאלה, מה נדרש מאתנו להשיב.

<היו"ר משה גפני:>
מה שנדרש מכם להשיב, האם תעלו את האגרות, האם יכולה להיות התחייבות שלכם - -

<אביגדור יצחקי:>
הם בטח לא. הבנקים יכולים להעלות את העמלות.

<היו"ר משה גפני:>
כן אבל הם יכולים לתת הוראה.

<שירלי אבנר:>
בואו נעמיד דברים על דיוקם: לבנק ישראל יש סמכויות אמנם, לפי חוק הבנקאות שירות ללקוח, בין היתר לעניין עמלות אבל לצורך ההתערבות בעניין עמלות, האמת שיש כאן את חן פליישר, שבקיאה בנושא יותר ממני, גם מהמחלקה המשפטית. לצורך התערבות בעמלות, כמו גם מחירים אחרים, נדרשת התערבות במחיר. גם העמדה של משרד המשפטים בהיבטים של פיקוח על מחירים היא מאד נוקשה, שצריך באמת להראות שיש כשל שוק. אנחנו דורשים מהמערכת הבנקאית בעיקר את השקיפות והגילוי ללקוחות. אנחנו לא מתערבים בקביעת מחירים למעט מקרים מיוחדים.

<היו"ר משה גפני:>
כן אבל אם הבנקים יעלו את העמלות אז חלק ממה שעכשיו רוצים לשפר, ייגרם נזק.

<שירלי אבנר:>
אני רק אעדכן את חן כדי שגם היא תוכל לענות לשאלה שמדובר, אנחנו מבינים, בעמלות בגלל הפעילות שהבנקים יידרשו לעשות בהשבת הכספים לרוכשים - - - לא? 

<מאירה וינטור:>
אני רוצה להתייחס, אני מהפיקוח על הבנקים. עמלת הערבות היום היא נגזרת של פרופיל הסיכון ולא נגזרת של סכום.

<היו"ר משה גפני:>
רגע, שניה, מי מדברת עכשיו?

<מאירה וינטור:>
מאירה וינטור מהפיקוח על הבנקים.

<היו"ר משה גפני:>
מבנק ישראל? אני רק רוצה להבין מה יוצא לי מבנק ישראל בסוף. מה אני מרוויח מבנק ישראל? עם מה אני יכול להיעזר מבנק ישראל? באים אלי בטענות שחתמתי על החוק של זהבה גלאון. בסדר, תגידו, אני אמחק את החתימה שלי ותגידו מה יוצא מבנק ישראל. שאני אבין.

<מאירה וינטור:>
אנחנו יכולים לבוא ולומר שבעניין הזה של עמלת הערבות, היא לא נגזרת - -

<היו"ר משה גפני:>
בא אביגדור יצחקי ומביא הצעת חוק, שהצעת החוק לטובת העניין, רוצים לקדם את הנושא של מכירת דירות, רוצים לקדם את חוק מכר ובסוף, זה הולך לקרן, שהקרן הזאת, חלק, הולך לקרן. אם בסוף יבואו הבנקים ויעלו את העמלות, אני לא יודע בכמה, אז כל החוק הזה מתחיל לאבד מערכו. אז אם בנק ישראל לא יכול להתערב בזה, אז במה הוא יכול להתערב?

<מאירה וינטור:>
אנחנו יכולים לבוא ולומר שעמלת הערבות שקובעים הבנקים, היא נגזרת של פרופיל הסיכון ולא נגזרת של הסכום. העובדה שערבות המכר תהיה פחותה ב-17% בגין אותו מרכיב של המע"מ – עמלת הערבות היא הנגזרת של פרופיל הסיכון של הפרויקט. יש לה פרמטרים מסוימים - - 

<היו"ר משה גפני:>
אני לא כל כך מבין בעברית. אפשר רגע שכולם ישבו? אני לא מבין, מה זה הדבר הזה פה? אפשר לשבת ולא לדבר. יש עמלת ערבות. אני לא מבין. אם אפשר להקשיב. יש עמלת ערבות. יופי, הבנתי. עמלת ערבות זה מכיוון שיורד 17% אז אין עמלת ערבות או שלא תהיה עמלת ערבות - - 

<אביגדור יצחקי:>
לא, יש עמלת ערבות על סכום פחות.

<היו"ר משה גפני:>
היא על סכום פחות. אני אומר: לא תהיה ערבות על ה-17% האלה, בסדר, יופי. יבוא הבנק ויגיד: נכון, אבל עכשיו אני צריך לבדוק - -

<אביגדור יצחקי:>
אני אגיד לך: עכשיו אני מפסיד קצת כסף או לא מרוויח כסף בעניין הזה ולכן, את עמלת הערבות אני אעשה במקום 0.8 ל-0.9 או 1% כדי שזה יפצה לי על ה-17% של הפריים - -

<היו"ר משה גפני:>
נכון.

<אביגדור יצחקי:>
- - ואת זה צריך למנוע.

<טיבי רבינוביץ:>
אפשר בבקשה לומר מילה בנושא?

<היו"ר משה גפני:>
עוד מעט. בנק ישראל.

<שירלי אבנר:>
מבחינת הסמכויות - במקרה שבנקים מחליטים, ואני בכוונה מקצינה את הדברים, מחליטים להשתולל עם המחירים - - 

<היו"ר משה גפני:>
דוד, זה נושאם חשובים. זה מפריע.

<שירלי אבנר:>
מתחילים להשתולל - -

<היו"ר משה גפני:>
לא להשתולל, להעלות את העמלה כדי לשלם למנהלי הבנקים להגיע ל-2.5 מיליון במשכורת.

<שירלי אבנר:>
קודם כל, בנקים הם גופים מסחריים, הם גופים פרטיים. אם הם מגיעים למסקנה שהסיכון גבוה יותר - - 

<יצחק נטוביץ:>
הסיכון אפסי אדוני היושב ראש.

<היו"ר משה גפני:>
רגע, אבל אתה לא יכול לדבר עם כל הכבוד. מה זה?

<שירלי אבנר:>
הם מגיעים למסקנה שהסיכון גבוה יותר או שהם מגיעים למסקנה שנדרש מהם כוח אדם רב יותר, בוודאי ובוודאי שמותר להם לתמחר את זה. אבל עוד פעם, לבנק ישראל, מתוקף חוק הבנקאות - שירות ללקוח, יש סמכויות פיקוח על הבנקים וכמובן גם מתוקף פקודת הבנקאות. יש לנו סמכויות פיקוח על הבנקים. אם בנק ישראל יגיע למסקנה שהם לא עומדים בכללים ובהוראות של בנק ישראל - -  

<עודד פורר (ישראל ביתנו):>
כמה זמן ייקח לבנק ישראל להגיע למסקנה כזאת? הרי בכרטיסי אשראי הם לא הגיעו עדין לשום מסקנה.

<שירלי אבנר:>
אני מבקשת לאמירות כאלה, עם כל הכבוד, אנחנו בודקים את הבדיקות בצורה רצינית. אנחנו בודקים באמת שהתמחור שקוף, שהוא גלוי ושהוא עומד בכללים.

<היו"ר משה גפני:>
אני מצפה מבנק ישראל – אני אגיד לך, לו אני הייתי שייך לכם והייתי בבנק ישראל, הייתי אומר כך: מכיוון שלא קורה שום דבר מעבר לעובדה שיש פה פחות כסף שעליו יש סיכון, יש פה פחות כסף שעליו צריך לגבות עמלה, חוץ מזה כלום. מעבר לעניין הזה אין שום דבר, אין שום סיבה שהבנקים יגבו עמלה נוספת או עמלה גבוהה יותר. זה מה שהייתי אומר לו הייתי בנק ישראל. להגיד משפטים כאלה ערטילאיים שאנחנו נבדוק את הסיכון ואת הזה, ויבואו הבנקים ויגידו - - 

<שירלי אבנר:>
- - -

<היו"ר משה גפני:>
בסדר, אני לא מצפה. טיבי אני אתן לך, אני אוהב את הבנקים הרי.

<טיבי רבינוביץ:>
אני רוצה לנצל את זה פשוט.

<היו"ר משה גפני:>
בסדר.

<שירלי אבנר:>
עם כל הכבוד, זה אמירות בעלמא.

<היו"ר משה גפני:>
אבל יש חוק.

<שירלי אבנר:>
לא, אני מתכוונת לחשש. 

<היו"ר משה גפני:>
איזה חשש? החוק מוריד את זה ב-17%.

<שירלי אבנר:>
בסדר אבל למה שנאמר פה, לכך שהבנקים ישר יעלו את זה, עם כל הכבוד - -

<עודד פורר (ישראל ביתנו):>
הם אף פעם לא עשו את זה. מעולם.

<היו"ר משה גפני:>
לא, לא. לא זה מה שאמר אביגדור יצחקי ולא זה מה שאני אומר. אני אומר, זה מה שאביגדור אמר ולכן אני מבקש את הדבר הזה. מכיוון שאין פה משהו אחר מעבר להפחתה של המע"מ, אני מצפה  שבנק ישראל ינחה את הבנקים שלא להעלות עמלות אחרת לא עשינו כלום בחוק או שעשינו רק חלקית. זה הכל. אז את אומרת משהו ערטילאי כזה, סיכונים וזה...

טיבי בבקשה, נציג הבנקים.

<טיבי רבינוביץ:>
תראה, אתה משקיע הרבה מאד מאמץ ורצינות בטענה שהיא טענה פוליטית. לא בכדי, חבר הכנסת לשעבר יצחקי, ראש מטה הדיור היום, טען כל מיני טענות גם בעבר שהבנקים יעשו כך או כך, וכל זה כדי להסביר כל מיני בעיות שיש - -

<היו"ר משה גפני:>
טיבי, לא הבנתי. תקשיב אלי רגע – אני שואל מה הבעיה בפוליטי? הבנקים לא עוסקים בפוליטיקה.

<טיבי רבינוביץ:>
אני אסביר לך מה הבעיה בפוליטי: הבעיה שבעבר נטען גם על ידי מר יצחקי, והוא התנצל על כך, ואין טעם שיתנצל שוב על דברים שהוא אומר אותם בלי אחריות - -

<אביגדור יצחקי:>
מתי אני התנצלתי?

<טיבי רבינוביץ:>
לתן לי לסיים בבקשה – שהבנקים, הבעיות בתחום הדיור נובעות מכך שהכנסת החליטה לקצץ, ושר האוצר היה בין מקצצי שכר הבכירים. קשקוש מוחלט, שהוא התנצל על כך, והיום מנסה שוב לטעון כל מיני טענות מופרכות על זה שהבנקים יעלו עמלות ויורידו את הירח מהשמיים ויזיזו את השמש - -

<היו"ר משה גפני:>
על הירח, דרך אגב, הוא לא דיבר בכלל.

<טיבי רבינוביץ:>
קשקוש מוחלט. אין קשר. אתה יכול לבוא ולהגיד: צריך לדאוג שהבנקים מחר ילכו על ארבע - - 

<היו"ר משה גפני:>
טיבי מה אתה רוצה? לאן אתה רוצה להגיע עכשיו?

<טיבי רבינוביץ:>
אם יש משבר בתחום הדיור, מקורו במי שמטפל בתחום הדיור ולא בבנקים.

<היו"ר משה גפני:>
טיבי, אני נורא מצטער. רגע, קריאת ביניים, בכל אופן זה כנסת. אני מבקש קריאת ביניים: אני שמעתי את אביגדור יצחקי ברוב קשב - -

<טיבי רבינוביץ:>
תסלח לי על הלהט אבל באמת מספיק.

<היו"ר משה גפני:>
רק שנייה, מה מספיק? לא מספיק, אני רוצה שתמשיך אבל אני שמעתי את אביגדור יצחקי. אביגדור יצחקי לא דיבר לא על השמים ולא על הירח ולא על שום דבר כזה. הוא אמר בטון מאד מינורי, מאד. הוא אמר: אנחנו מורידים את העניין הזה, אנחנו מביאים את חוק המכר, אנחנו מבקשים מכם שתאשרו את זה, זה יועיל לעניין. הוא הסביר כמה זה יכול לפי דעתו להועיל לנושא של מכירת דירות, אני אפילו לא חולק עליו, יכול להיות שהוא צודק. גם אתה לא צריך לחלוק עליו בגלל שאתה לא מכיר את העניין הזה. אתה יכול להגיד שבאופן כללי צריך לעשות עוד דברים, בסדר. 

אמר אביגדור יצחקי, וזה הנושא שעליו עכשיו אנחנו מדברים, הוא אמר: אני מקווה שהבנקים לא יעלו את העמלות. למה? מכיוון שאם מורידים את ה-17% לבנקים יש פחות סיכון, הם צריכים להוריד את ה-17% האלה, מה שמגולם בעניין הזה ולא מעבר לזה. ואני הוספתי לבנק ישראל, אמרתי להם שהם צריכים לפקח על זה שהבנקים לא ינצלו את האירוע הזה ויעלו עמלות. זה הכל, זה מה שהוא אמר. למה התנפלת עליו?

<טיבי רבינוביץ:>
כי אלה מחשבות פליליות. עם כל הכבוד - -

<עודד פורר (ישראל ביתנו):>
מה זאת אומרת מחשבות פליליות?

<טיבי רבינוביץ:>
אתה שמעתי מישהו - -

<עודד פורר (ישראל ביתנו):>
אתה אומר פה דברים חמורים בוועדה אז תעמוד מאחוריהם.

<טיבי רבינוביץ:>
תסלחו לי, כי אתם רומזים רמיזות בעייתיות.

<עודד פורר (ישראל ביתנו):>
מי רומז? מה, מעולם לא העלו את העמלות? זה מעולם לא קרה?

<קארין אלהרר (יש עתיד):>
גפני, אנחנו עוסקים בפרשנויות?

<טיבי רבינוביץ:>
למה אף אחד לא אמר שבגין בניית כל המנגנונים האלה לטובת אזרחי המדינה צריך לפצות את הבנקים? למה לא? למה אף אחד לא העלה את - - 

<עודד פורר (ישראל ביתנו):>
על מה צריך לפצות את הבנקים אדוני? איזה פיצוי הבנקים דורשים עכשיו?

<טיבי רבינוביץ:>
- - -

<היו"ר משה גפני:>
טיבי תודה רבה. חשבתי לקבל ממך הערה אחרת אבל אביגדור יצחקי, אתה רוצה להשיב?

<טיבי רבינוביץ:>
מי מתפעל את כל הדבר הזה? מי?

<היו"ר משה גפני:>
רגע, מה קרה?

<אביגדור יצחקי:>
אני רוצה להשיב, ברשותך, אדוני היושב ראש: קודם כל, העובדה שהבנקים, שאנחנו התחלנו את הפרויקט של מחיר למשתכן, הודיעו ברוב הדר ועם שהם על הפרויקטים האלה לא נותנים משכנתאות. זאת עובדה. למה הם עשו את זה? לא התנצלתי ולא "בטיח" - -

<טיבי רבינוביץ:>
כדי להציל את האזרחים מכל מיני בעיות - - 

<היו"ר משה גפני:>
טיבי אני אוציא אותך. באמת, אתה לא יכול ככה. אתה יכול להגיד פלילי, אתה יכול להגיד השמיים והירח, אני מאשר לך. זהו.

<אביגדור יצחקי:>
תמיד אתם מצילים את האזרחים. ואני רוצה להביא לכם דוגמה: אחרי שהבאנו ונאלצנו להביא ערבות מדינה לבנקים על ביצועי הפרויקט, וזה הכרחה של הבנקים, לא היתה לנו שום ברירה והוועדה הזאת אישרה את הערבויות האלה, הלכו הדיירים לקחת משכנתא בבנק, ואדוני מכיר את המשכנתאות שאפשר לקבל בריבית מסובסדת במשרד השיכון. כשהביאו הדיירים את הזכאות לדבר הזה, פתאום כל הריביות באפיקים האחרים קפצו. הלכנו לבנקים ואמרנו: הכיצד? אמרו: אנחנו מסתכלים על סך הכל התיק, וראינו שסך הכל ההכנסות שלנו יורדות אז הוספנו כדי שההכנסות שלנו יישארו אותו דבר. ריבונו של עולם, משרד השיכון נותן הלוואות מסובסדות, למה צריך לגבות את ההפרש של הסבסוד הזה, הבנק צריך לגבות מהבן אדם?

אחרי דין ודברים - -

<קריאה:>
יצחקי, זה לא נכון.

<אביגדור יצחקי:>
- - אחרי דין ודברים מאד ארוך, הלכנו לבנקים ואמרנו להם: חבר'ה, תבדקו את עצמכם עוד פעם ועוד פעם ועוד פעם. בהתחלה שלחו אותנו לכל הרוחות. לאחר מכן, בדקו ומצאו שאכן המחשב מבצע את העבודה הזאת ואמרו: סליחה, טעות, והם התנצלו. לא אנחנו התנצלנו.

<טיבי רבינוביץ:>
היה מקרה אחד ובאמת הודה בטעות. זה נכון מה שאתה אומר - -

<אביגדור יצחקי:>
תודה רבה שאתה אומר שזה נכון. זה לא היה מקרה אחד. זה ממש לא היה מקרה אחד.

<טיבי רבינוביץ:>
לא, זה היה מקרה אחד.

<היו"ר משה גפני:>
טיבי, בפעם הבאה שאתה מתערב באמצע, אתה יוצא.

<טיבי רבינוביץ:>
אני מתנצל.

<היו"ר משה גפני:>
אפילו אל תחכה לאזהרה שלי. אל תתערב עכשיו. 

אני לא יודע את מי אתה מייצג אבל אני אתן לך.

<יצחק נטוביץ:>
את לשכת עורכי הדין. במשפט אחד, אדוני - - 

<היו"ר משה גפני:>
לא. התשובה תהיה מתי שאני אתן לך.

<אביגדור יצחקי:>
- - מאחר וניסיון הוא דבר חשוב וצריך ללמוד לקח מניסיון, אנחנו חוששים שגם בדבר הזה ההכנסות האלה ירדו מההכנסות של הבנקים, והם ימצאו דרך אחרת להשלים את הדבר הזה.

עכשיו, אני מוכרח לומר שעם בנק ישראל אנחנו עובדים בצורה מתואמת ומאד טובה. אני חושב שבנק ישראל, בעניין הזה, יצטרך לעקוב אחרי זה, ואם יצטרכו, יצטרכו לעשות דיון כזה עם הבנקים ולא לאפשר את זה כי זו לא הכוונה פה. זה הכל.

<היו"ר משה גפני:>
אני מבקש לומר: היות והחוק הזה של סבסוד המשכנתאות עבר כאן, בוועדה, במסגרת חוק ההסדרים לאחר דין ודברים שהיה לנו גם עם משרד האוצר וגם עם משרד השיכון, אני יכול להעיד, אני לא צריך את העדות של אביגדור יצחקי. אני יכול להעיד שהזוגות הצעירים, אלה שזכאי משרד השיכון, שהיו זכאים לסבסוד, והיה לנו על זה דין ודברים קשה, היו זכאים לסבסוד וזכאים לסבסוד של משכנתאות, הבנקים העלו מחירים בדברים אחרים. אני אומר לכם את זה. לא מקרה אחד ולא שני מקרים, העלו מחירים בדברים אחרים. זה לא בסדר. הבנקים מרוויחים, ואני מאחל להם שימשיכו להרוויח ואנחנו בעד זה שהמשק הפיננסי במדינת ישראל יהיה חזק, ושהבנקים יהיו חזקים. אנחנו חושבים שצריך למתן את המשכורות שהן משוללות היגיון אבל מעבר לעניין הזה, אנחנו בעד הבנקים. אנחנו סבורים שכאשר המדינה מחליטה, המדינה הכוונה גם הממשלה וגם הכנסת, מחליטים לסבסד משכנתאות, אי אפשר ללכת ולחפש רווחים ממקומות אחרים. המדינה משקיעה בזה כסף והרבה. 

ולכן, אני מציע לבנקים לנהוג קצת יותר בענווה בעניין הזה ולהיות משולבים עם זה שצריך לסייע לציבור. הציבור נותן לכם את הרווחים ולכן, כאשר המדינה משקיעה כסף, הבנק לא צריך להרוויח בנוסף.

מה רצית לומר? מי אדוני?

<יצחק נטוביץ:>
אני מלשכת עורכי הדין, משנה לראש הלשכה. אני חושב שלדיון כזה, ואני אומר את זה מניסיון רב בשטח, העמלות שהבנקים גובים יחסית, ושמענו פה גם ומה שאני יודע, שזה עמלת סיכון. מה פירוש העמלה? זה לא עמלה על העבודה של הפקיד. זה עמלה על כך ובעצם מעין יצירת קרן בבנק, שהיה וחברה תפשוט את הרגל ויצטרכו להמשיך לבנות את הבניין או לתת כסף, יהיה מאיפה לקחת, שהם לא יפסידו. לדעתי גם משרד השיכון יודע, גם אנחנו יודעים שהעמלות שנמצאות כיום, ה-0.7 או ה-0.8 הן מעבר לכל פרופורציה של הסיכון שלהן.

אני חושב שהחברה הכלכלית או הוועדה הכלכלית של הכנסת או הבנקים או בנק ישראל צריך להראות לכם בעשר שנים האחרונות כמה עמלות נגבו? מיליארדים, כמה כסף שילמו? עשרות מיליונים אולי. אז כשמדברים על הפחתה, מה שאומר מר אביגדור יצחקי ודאי – ברור שחייבים להפחית, זו לא שאלה בכלל דברים אחרים. אני חושב שבהזדמנות הזאת צריך להפחית גם את העמלה מעבר ל-17% האלה בגלל שהעמלה הזאת מגולגלת בסוף על המחיר של הדיור. ולכן, בדיון כזה שמדברים על 17% או 100%, צריכים גם לדעת באמת מה אחוז הסיכון.

<היו"ר משה גפני:>
תודה רבה. בנק ישראל, אתם רוצים להתייחס למה שאמר אביגדור יצחקי?

<שירלי אבנר:>
אני רק אגיד כדי להפיס את דעתה של הוועדה - אנחנו נעקוב אחרי הנושא וככל שיהיה צורך אנחנו נפעיל את הסמכות.

<אביגדור יצחקי:>
תודה.

<עודד פורר (ישראל ביתנו):>
אדוני, אולי נבקש מבנק ישראל שבעוד שלושה חודשים יבואו לתת לנו – אפילו הם לא צריכים לבוא לדיון אלא יעבירו מצגת לוועדה על העמלות שנגבו והשינויים ושחלו בעקבות - - 

<שירלי אבנר:>
אבל בשלושה חודשים זה לא כל כך ישים.

<עודד פורר (ישראל ביתנו):>
חצי שנה, שנה.

<שירלי אבנר:>
לא, זה גם לא. אם אתם רוצים לדבר על שינויים צריך תקופת זמן ארוכה יותר.

<עודד פורר (ישראל ביתנו):>
אבל יכול להיות שבחצי שנה נראה פתאום שיש גידול - -

<היו"ר משה גפני:>
בסדר, אפשר בשנה.

<אביגדור יצחקי:>
אדוני היושב ראש, לא סיימתי קודם את דברי.

<היו"ר משה גפני:>
בבקשה.

<אביגדור יצחקי:>
אמרתי לעניין הוראת השעה, זו בקשה של משרד המשפטים, אני לא רואה בה טעם.

<קריאה:>
- - - 

<היו"ר משה גפני:>
אני לא מתכוון לסיים את הישיבה בלי שמשרד המשפטים יגיד את דברו.

<שגית אפיק:>
אתה מציע קבוע?

<אביגדור יצחקי:>
אני לא מציע, אני רק אומר שאני לא רואה טעם לעשות את זה בהוראת שעה, וגם לא לחמש שנים. מה בדיוק הבעיה? מה צריך לעכל פה בדיוק?

הדבר השני שאנחנו צריכים להחליט עליו, אתם צריכים להחליט עליו זה עניין התחולה. פה אני מבקש להקשיב – בעניין התחולה אנחנו מחכים, לפי הצעת החוק, לזה שהחשב הכללי ובנק ישראל והבנקים ביחד יצרו איזה שהוא מנגנון איך הכסף יועבר לבנק ואיך הם יתנו ערבות לכל מה שקשור בעניין הזה. הדבר הזה יכול להביא, וכבר פנו אלי מספר קבלנים בעניין הזה, לעכב את התחלתם של פרויקטים חדשים. גם תקופה של שלושה וארבעה וחמישה חודשים זה פרק זמן ארוך לעכב פרויקטים. אנחנו חושבים שהתחולה של החקיקה הזאת צריכה להיות כי הרי לא צריכים את הכסף ביום הראשון. החוק הזה הולך לחול רק על פרויקטים חדשים, שחלקם אפילו לא תוכננו, חלקם אפילו לא קיבלו היתרי בניה. כל זה לוקח זמן ולכן, אני חושב שצריך להחיל את החוק הזה מהר ככל האפשר כדי שלא יעכבו לנו פרויקטים של בניה מצד אחד, ומצד שני - - 

<היו"ר משה גפני:>
זה היה צריך להיות עד סוף ינואר? החוק הזה צריך להיכנס לתוקף?

<אביגדור יצחקי:>
ינואר כבר נגמר.

<היו"ר משה גפני:>
היום.

<אביגדור יצחקי:>
אני אומר לך עוד פעם: צריך להפריד בין החלת החוק לבין הקמת הקרן כי את הקרן לא  יצטרכו מחר ולא מחרתיים. זה נכון שצריך התארגנות וכללים והכל אבל עד שהם יקרו ייקח הרבה זמן ולכן, אנחנו לא רוצים לעצור את הבניה. ולכן, אני מציע, יכול להיות שיחשבו אחרת, שזה יוחל ברגע שזה יפורסם ברשומות אחרי קריאה שנייה ושלישית ולאחר מכן, יהיה להם את הזמן להקים את הקרן כי ממילא לא צריכים את הכסף מחר בבוקר.

<היו"ר משה גפני:>
הבנתי.

<אביגדור יצחקי:>
עכשיו, אם יצטרכו מחר בבוקר את הקרן, אז יש ברשות המסים - -

<היו"ר משה גפני:>
תודה רבה. אלעזר במברגר, היועץ המשפטי של משרד השיכון.

<אלעזר במברגר:>
תודה. שלום ובוקר טוב. לעניין האחרון הזה רק נחדד: נכון לרגע זה, הצעת החוק, תחולתה על מכירת דירה נעשית בפרויקטים שבהם הליווי הפיננסי, הסכם הליווי הפיננסי נחתם לאחר תחילת החוק. למה קבענו את זה כך? כי פעם שפרויקט יוצא לדרך ונחתם הסכם ליווי פיננסי לגביו, רצינו שכל הדירות שנמכרות באותו פרויקט יתנהגו באותה צורה, יחול לגביהן אותו הסדר.

<אביגדור יצחקי:>
כן אבל פה עכשיו שולחים אותנו עוד כמה חודשים כדי להכין את הקרן.

<היו"ר משה גפני:>
שניה אביגדור.

<אלעזר במברגר:>
אז כרגע, הצעת החוק מדברת, ההסדר הזה, החדש, יחול על דירות שנמכרות אחרי תחילת החוק, ובלבד שהסכם הליווי הפיננסי שנחתם לגבי פרויקט מסוים, דירות שנמכרות בפרויקט מסוים שלגביהן יש - -

<היו"ר משה גפני:>
תעשה לי סדר בבקשה ביכולת שלי להבין. אצלכם, אתם עוסקים בזה. יש מקומות שלא חל עליהם חוק מכר, נתנו ערבות מדינה.

<אלעזר במברגר:>
אני אסביר: החוק נכנס לתוקף. ברגע שיש פרויקט שנמצא - - 

<אביגדור יצחקי:>
אלעזר, לשאלתך: במקום שניתנה ערבות מדינה אין הסכם ליווי של הבנק. לא קיים.

<אלעזר במברגר:>
אני יודע.

<היו"ר משה גפני:>
הוצאנו מהעניין שיש ערבות מדינה, בסדר.

<אלעזר במברגר:>
אני אסביר מסודר: אותם פרויקטים שבזמנו הוועדה טיפלה בהם, ערבות המדינה זה הסדר מאד ייחודי, זה בדיוק המצבים שבהם אין - - 

<היו"ר משה גפני:>
אז זה אנחנו מוציאים עכשיו.

<אלעזר במברגר:>
זה החריג, הוא לא על השולחן. אנחנו מדברים על עסקאות רגילות שבהן מדובר בקבלנים שיש להם ליווי פיננסי מסודר מבנק, זה רוב השוק. מה שאמרנו כאן, שברגע שהחוק נכנס לתוקפו ויש פרויקט שכבר נמצא בעיצומו, נחתם כבר מזמן הסכם ליווי פיננסי, נמכרות דירות. לא רצינו שדירות שנמכרות היום, יחול עליהן ההסדר החדש ודירות שנמכרו באותו פרויקט לפני שבוע ושבועיים, יחול עליהם ההסדר הישן עם ערבות שכוללת רכיב מע"מ וכולי. אז אמרנו: רק מכאן ואילך, ברגע שיחתם הסכם ליווי פיננסי - - 

<שגית אפיק:>
הוראות החוק יחולו על פרויקט בנייה שהסכם הליווי הפיננסי נכרת ביום התחילה. זה מה שאתם אומרים. אבל יש סעיף נוסף שמדבר על הקרן שאליו התייחס אביגדור יצחקי.

<אלעזר במברגר:>
זה עניין אחד. כלומר, מבחינת הסדר שאנחנו עושים, רק פרויקטים שהם בכללותם, כל הדירות שבהם יימכרו ביום תחילת החוק ואילך. סעיף נוסף אומר שההסדר הזה ייכנס לתוקף רק מיום אישור תקנון הקרן, ועל זה דיבר אביגדור.

<שגית אפיק:>
זה מאוחר יותר מיום התחילה.

<היו"ר משה גפני:>
הבנתי. אבל מה בבניין ששם ימכרו חצי מהדירות וחצי לא?

<אלעזר במברגר:>
אז פרויקט שכבר יצא לדרך ונמכרו בו דירות, הוא לא ייכנס לכאן.

<שגית אפיק:>
אבל למה? מה ההבדל? מבחינת הקונה הרי אין הבדל, נכון? אז מה זה משנה בעצם?

<אביגדור יצחקי:>
המצב הבעיתי הוא בין הבנק לבין היזם. הוא, יש לו הסכם ליווי על פרויקט שלם - - 

<אלעזר במברגר:>
חתום.

<אביגדור יצחקי:>
חתום. הוא כבר מכר מספר דירות, כבר הוציאו ערבויות, וחלק מהדירות לא מכר. אנחנו אומרים, כדי לא לערבב ולא לעשות בלגן ולא לכפות עליו תביעות של דיירים ולמה אנחנו כן ולמה אנחנו לא, וכדי שבסופו של דבר יהיה פרויקט כולו בצורה אחידה שמשרתת את כל הדיירים שקנו ויקנו בפרויקט בסופו של דבר, אנחנו רוצים להחיל אותו רק בשלמותו ולא בחלקים.

<אלעזר במברגר:>
בהסדר הליווי הפיננסי, הקבלן התחייב לסדרה שלמה של הסדרים אל מול הבנק. הוא לא יכול עכשיו לחזור בו מההתחייבויות הללו. זה הסכם חתום והוא לא יכול עכשיו לשנות את ההתנהלות שלו. לכן הלכנו על המנגנון הזה. אבל זו נקודה שדיברנו בה בגלל שעלה הנושא כאן, אני רוצה לחזור לעניין העיקרי ולומר כך: את התועלות המשקיות של הדבר הזה הסביר אביגדור, לא נחזור, כולן היו לנגד עינינו ולכן הממשלה אישרה את ההסדר הזה והגענו לחקיקה הזאת. אני רק רוצה לומר שלצד התועלות המשקיות, הקלת הנטל הפיננסי והבנקאי, מגבלת האשראי שאנחנו מסייעים בה, לא הוזכר הנושא של ריתוק הון עצמי. הקבלן בסוף גם מרתק הון עצמי עבור אשראי כזה שהוא לוקח – גם בזה אתה חוסך. הון עצמי היום זה לא דבר קטן. אם אתה מפנה לו הון עצמי בעניין הזה, אתה מתעל אותו לטובת בנייה חדשה, שזה כמובן צו השעה היום. אז יש כאן תועלות רבות אבל אני אומר שבצד השני צריך לזכור שאנחנו, כמשרד השיכון, דאגנו להבטיח שבהצעה הזאת לא נוותר על שום דבר אחר שהיה בהסדר הקיים, שזה בעיקר הביטחון המלא לרוכשי דירות, שבסוף המנגנון הזה נותן להם ביטחון של מאת האחוזים. שום דבר בביטחון של רוכש הדירה, שאמור לקבל בסוף ביטחון של 100% על הכסף שהוא שם עד השקל האחרון, העיקרון הזה נשמר בהצעה שלפניכם. דבר נוסף: מנגנון פשוט כי היו הרבה מאד חלופות למנגנון שמייתר בסוף את מחיר המע"מ בערבות. הלכנו על החלופה הקלה ביותר בעינינו מבחינה בירוקרטית, ואני רוצה לומר לעניין הערה שנזרקה כאן מצד הבנקים: חד-משמעית, בהסדר הזה אין שום בירוקרטיה נוספת על בנק. מה שיש כאן זה מנגנון פנים-ממשלתי. המדינה לקחה על עצמה לתת כאן את הביטחון המלא הזה באמצעות קרן ממשלתית. הנטל הוא עלינו, על המדינה, על משרדי הממשלה, בעיקר על החשב הכללי, וגם בנטל הזה בנינו מנגנון פשוט ככל הניתן, שיבטיח כאן עבודה מאד חלקה במינימום עומס.

<היו"ר משה גפני:>
תודה.

<אלעזר במברגר:>
אם אפשר, נשמח להקריא את ההסדר עצמו, לדבר על ההסדר עצמו.

<היו"ר משה גפני:>
אנחנו תכף מקריאים.

<לבנת קופרשטיין דאש:>
אני מאיגוד הבנקים. אני רוצה להתייחס לשתי נקודות: קודם כל, מבחינת מה שיחול על הבנקים – אנחנו לא יודעים כרגע מה מצופה מאתנו כי כל מה שכתוב בהצעת החוק בכלל לא מתייחס למנגנון השבת הכספים. מה שהצעת החוק אומרת, שהבנק הוא זה שבסופו של דבר יעביר את הכספים מהקרן לרוכש. כמובן שיש כאן פרוצדורה שהקרן תדרוש כל מיני דרישות מהבנקים לדווח לה על כל כסף שנכנס ומגיע אליה בתמורה לזה שהיא תצטרך מתי שהוא אולי להשיב את ה-17%. אנחנו מכירים את הסיפור הזה מהפעם הקודמת, של קרן המע"מ, ששם היה מנגנון מאד מאד מסובך שהוטל על הבנקים מבחינת חובות דיווח וכל מיני סנקציות, והבנקים יכלו לאבד שעבודים בגלל זה.

אנחנו אומרים את זה כבר כמה זמן – אנחנו רוצים לראות את התקנון מבעוד מועד כדי לראות כמה מורכב התפקוד. שוב, התפעול הקודם היה כל כך - - 

<שגית אפיק:>
תקנון הקרן את מדברת.

<לבנת קופרשטיין דאש:>
כן. התפעול הקודם היה כל כך מורכב שלאף אחד מהצדדים לא השתלם בכלל להיכנס אליו. אתה לא יכול להגיד שלא נדרש מהבנקים כלום כי לא כתוב פה באמת כלום כי הכל יהיה כתוב שם, ובגלל זה גם לא ניתן להפריד את הצעת החוק מהקרן כי אנחנו לא יכולים לדעת מה דרוש מאתנו, איך אנחנו צריכים להיערך בלי שנדע לראות מה כתוב שם.

<היו"ר משה גפני:>
טוב. מה שאני רוצה לומר לך ולבנקים, מה שהציג אביגדור יצחקי ומה שמציגה כאן הממשלה, אנחנו לא רואים שיש כאן דבר מסובך. מדובר על קרן פשוטה וכל מה שנלווה לעניין.

מה שאני ביקשתי מבנק ישראל ואני מבקש מגם מכם: אם יתברר שיש משהו מאד מסובך והבנקים לוקחים פה סיכון עצום, כפי שאת אומרת שעלול להיות, שתבואו ותגידו: אנחנו צריכים להעלות את העמלות בגלל שיש סיכון, ותגידו מה הסיכום. את מדברת על דבר תיאורטי. אני לא מבקש תגובה. אם אתם תעלו את העמלות באופן כזה שמבלי שיהיה סיכום, כפי שהציג את זה גם אביגדור יצחקי וגם אלעזר במברגר, מדובר בקרן, ואתם להיפך, יורדים מכם סיכונים ובכל זאת אתם מעלים את העמלות בגלל שאתם מרוויחים פחות, ביקשתי מבנק ישראל שיהיה ער לעניין הזה ולא יאפשר לכם את זה. אם מדובר על סיכונים, אני לא בעד זה שהבנקים יפסידו וכתוצאה מהחוק הזה פתאום יתברר שזה קרן מורכבת ומסובכת ויש לכם סיכונים. תבואו ותגידו שיש סיכונים. אני לא מביע עמדה בעניין הזה. כפי שהקרן הוצגה וכפי שתכף נראה בחקיקה, לא מדובר על קרן מסובכת ולא מדובר על זה שאתם לוקחים עוד סיכונים. תודה. מה רצית?

<אוראל יפרח:>
אני מנהל תחום שיכון ומקרקעין בחשב הכללי וגם זה שיהיה אחראי על הקמת הקרן ועל קביעת התקנון.

<היו"ר משה גפני:>
אה, אז אותך אנחנו צריכים.

<אוראל יפרח:>
זה מה שניסיתי להגיד כמה פעמים. כנראה שאני לא צועק מספיק חזק. תראו, אני רוצה להתייחס לכמה דברים: 1. אכן - - 

<היו"ר משה גפני:>
הוא אחראי על הקרן אצת החשכ"לית, הוא הכתובת שלנו.

<קארין אלהרר (יש עתיד):>
שלום. לא הבנתי למה כילינו את הזמן שלנו עד עכשיו.

<היו"ר משה גפני:>
לא כילינו, זה בסדר.

<אוראל יפרח:>
אז אני רוצה להתייחס לכמה נקודות: הנקודה הראשונה – באמת המנגנון שנקבע בהצעת החוק הזה הרבה יותר פשוט מהמנגנון הקודם, שהיו לנו אפס מימושים שם בעיקר בגלל נושא השעבוד, שעשינו אותו פשוט מאד שעבוד סטטוטורי ולא עם בירוקרטיה מאד מורכבת ומאד ארוכה. יחד עם זאת, בסוף, בכל התנהלות של ממשלה מול בנק תהיה בירוקרטיה. אין מה לעשות, אנחנו מנסים לפשט אותה ואני אומר שאנחנו מנסים ולא ננסה. אנחנו כבר מעל חודשיים יושבים על הדבר הזה, וכבר נערכים מבעוד מועד ומכינים טיוטות של תקנון הקרן, של נוהל העבודה כדי להיות מוכנים כמה שיותר מהר. עדין תהיה פה התנהלות בין הממשלה לבין הבנק וצריך לקחת את זה בחשבון. אנחנו ננסה לעשות את זה כמה שיותר פשוט. לכן, אני מבקש שלמרות הדחיפות והחשיבות של הקמת הקרן, בואו ניתן מספר חודשים כדי שנוכל להיערך לזה בהתאם כדי שבסוף, בשטח, הדבר הזה יעבור חלק.

אני מזכיר ליושב ראש את הרפורמה שקידמת ועבדנו יחד אתך בכל הנושא של הריביות להלוואות הזכאות. ברגע שעשינו את זה בצורה מסודרת, בצורה הגיונית, עם שיח עם הבנקים כדי להבין איזה מערכות יש להם, איזה מערכות אין להם, איך הדבר הזה יכול לעבוד חלק, הפעלנו את זה, וזה יצא מאד מהר. ולכן, אני מבקש גם פה – תנו לנו את הזמן המינימאלי, מספר חודשים, שלושה, ארבעה חודשים כדי שהדבר הזה יעבוד כמו שצריך.

<היו"ר משה גפני:>
רגע, מה זה אומר אופרטיבית מה שאתה מבקש?

<אביגדור יצחקי:>
שדוחים את תחולת החוק בארבעה חודשים עד שהם יצרו תקנות לקרן.

<אוראל יפרח:>
אני לא משנה כלום בחקיקה. בחקיקה לא צריך לשנות כלום.

<אביגדור יצחקי:>
זה אומר שאנשים ידחו אתה הפרויקטים החדשים שלהם בשלושה, ארבעה חודשים, אם יסיימו בשלושה, ארבעה חודשים.

<שגית אפיק:>
אבל למעשה, אפשר אולי להפריד בין הקרן - - 

<אביגדור יצחקי:>
זה מה שהצעתי.

<קריאות:>
- - -

<היו"ר משה גפני:>
רגע, מה קרה? אי אפשר? פה, בבניין הזה אפשר הכל. יש החלטה של מליאת הכנסת שכדור הארץ הוא מרובע.

<איתן ברושי (המחנה הציוני):>
זה לקראת חוק ההסדרה מה שאתה אומר.

<היו"ר משה גפני:>
לא, לא. ב-1992 התקבלה החלטה במליאת הכנסת, שבח וייס היה היושב ראש. מי שרוצה לדעת למה, אני פה פשוט מהוותיקים, אני יכול לספר לכם למה זה קרה אבל זו היתה ההחלטה. 65 נגד 17.

<אביגדור יצחקי:>
זה גם כן כי אחד טעה בהצבעה...

<אוראל יפרח:>
בסוף, לא משנה מה יוחלט כאן, ואני אומר את זה בצורה הכי ברורה: בין אם זה יהיה תחולה מידית, בין אם זה יהיה שלושה, ארבעה חודשים או כמו שאנחנו מבקשים, אנחנו נשים את כל המשאבים כדי שזה יקרה כמה שיותר מהר וכמה שיותר טוב. עדין, מה שאני חושב, שבשביל לשמור על אותו לקוח שמחר בא לבנק, והבנק צריך לעמוד מולו עם היערכויות – כדי שזה שזה יעבוד טוב ולא יהיו שם כל מיני תקלו בדרך, אני חושב שצריך לעשות את זה מסודר. בסוף זה אירוע גדול, שמשפיע על תשעה מיליארד שקלים מהשוק הזה, ולכן אנחנו צריכים לעשות את זה מסודר, גם במחיר של שלושה, ארבעה חודשים, זה לא נורא.

<אלעזר במברגר:>
אוראל, אני אוסיף על זה - -

<אביגדור יצחקי:>
אוראל, מה זה לא נורא? היה אצלי אתמול קבלן מרעננה. אמר לי: החוק הזה הולך לעבור? אמרתי לו: כן. הוא אומר: אוקי,  אני דוחה את הפרויקט שלי עכשיו בארבעה חודשים עד שהחוק הזה יהיה בתוקף. אני לא מוכן לזה. יש אנשים שאין להם איפה לגור. אני לא מוכן לזה. בינתיים תחזיר כסף. אם תצטרכו, תגידו לרשות המסים נא לשלם כסף ונגמר העניין. עם בנקים, בלי בנקים, ישירות לדייר, לא משנה מה.

<אוראל יפרח:>
אני  צריך אבל לבנות - - 

<אביגדור יצחקי:>
אוראל, אנחנו עובדים מספיק ביחד ואתה מכיר אותי. אני לא אדחה אף פרויקט, אפילו לא אחד בגלל שאתם צריכים עכשיו זמן להכין את הקרן. לא יקרה דבר כזה.

<היו"ר משה גפני:>
אביגדור, זה ויכוח ותכף נמצא לעניין פתרון. הלאה, יש לך עוד משהו לומר?

<אוראל יפרח:>
כן. הנקודה השנייה לגבי הוראת השעה – אני באמת חושב שהוראת השעה כרגע לחמש שנים זה זמן מספיק ארוך מצד אחד להכניס הרבה פרויקטים ומצד שני, להבין איפה אנחנו עומדים. האם הדבר הזה עוזר, עד כמה הוא עוזר ובהמשך גם להחליט. להאריך אפשר תמיד ולכן, לדעתי - -

<היו"ר משה גפני:>
אבל למה צריך?

<אביגדור יצחקי:>
גם לקצר אפשר תמיד.

<היו"ר משה גפני:>
למה אי אפשר – אני פשוט עוסק בחקיקה כל השנים כאן. אם הפרויקט הזה הוא פרויקט טוב, למה הוא לא יכול להיות קבוע? ובמידה ויתברר שיש בעיות, הממשלה מביאה הצעת חוק או שאפשר להכניס את זה אפילו בחקיקה עצמה - - 

<אסתי ורהפטיג בס:>
בגלל שזה היה דרישה של משרד המשפטים - - 

<היו"ר משה גפני:>
אני אאפשר. אני לא זז בלי משרד המשפטים. אני לא יודע למה אנשים היום חסרי סבלנות, אני לא הולך לשום מקום. ואז, למה אי אפשר? אני מוכן להכניס סעיף בחוק שאומר ששר האוצר ושר השיכון רשאים לקצר את המועד אפילו שעושים את זה כהוראת קבע, מקצרים את המועד. זה יהיה חמש שנים, זה יהיה שלוש שנים, זה לא ישתנה. הרי יראו במשך הזמן. הרי חקיקה לא ניתנה למשה בסיני. חקיקה זה על ידי בשר ודם, זה אנחנו מחוקקים ואנחנו כל הזמן משנים. למה זה הפך להיות נושא אצלך? אני מבין שאצל משרד המשפטים, תכף נשמע אותה אבל למה אצלך זה נושא? מה אכפת לך?

<אלעזר במברגר:>
אוראל, האם אי אפשר לסכם שהתקנות - - - באיזו מסגרת זמן - -

<אוראל יפרח:>
לא, אני מדבר על הוראת השעה של חמש שנים.

<היו"ר משה גפני:>
אלעזר, אל תנהלו עכשיו משא ומתן, אנחנו נראה בחקיקה מה עושים. מה אתה אומר? למה זה כל כך נוגע אליך? משרד המשפטים יכול לטעון טענות משפטיות.

<אביגדור יצחקי:>
זה לא נוגע אליו.

<אסתי ורהפטיג בס:>
זו גם העמדה הממשלתית - - -

<אביגדור יצחקי:>
זה לא קשור אליו, זה שייך למשרד המשפטים. מה זה נוגע לך אני לא מבין.

<היו"ר משה גפני:>
אביגדור. תאמר בבקשה.

<אוראל יפרח:>
אני אומר שיש כרגע שתי השפעות שמנסות לסייע לכל התחום הזה של שחרור האשראי מקבלנים: 1. זה ההנחיה של בנק ישראל שיצאה לא מזמן. הדבר השני זה ההצעה שאביגדור מעלה כאן, שהיא כמובן חשובה ויכולה מאד לעזור. בשביל להבין איפה אנחנו נמצאים, אני חושב שכדאי שעוד שנה, שנתיים נעשה שוב אתה דיון הזה. אנחנו גם נעביר דיווחים במסגרת הקרן, אנחנו נבוא לוועדה, נציג דיווחים, נראה את ההשפעה ולפי זה - - 

<היו"ר משה גפני:>
טוב. אני מבקש, אני רוצה שני דברים: - - 

<יצחק נטוביץ:>
- - -

<היו"ר משה גפני:>
לא, ממש לא. ממש לא. יש עוד דברים חשובים שיש כאן. א. אני רוצה להודיע, לא הודעתי את זה בתחילת הדיון, יש הצעת חוק ממשלתית, מה שאתם הבאתם. יש הצעת חוק פרטית של חבר הכנסת יואב קיש ושל השר אלי כהן. השר אלי כהן נמחק מהצעת החוק מכיוון שהוא שר בממשלה אבל נשאר יואב קיש. אנחנו מיזגנו את שתי הצעות החוק בוועדת הכנסת אתמול, והצעת החוק הזאת, שעליה אנחנו מדברים, היא הצעת חוק ממוזגת של הצעת חוק ממשלתית ושל הצעת חוק פרטית כפי שאמרתי עכשיו, ועליהן אנחנו דנים. פרוצדוראלית הייתי צריך לשים את זה בסדר היום או להגיד את זה. אני אומר את זה כדי שלא תהיה תקלה בחקיקה.

דבר שני, מה השם שלך?

<אוראל יפרח:>
אוראל.

<היו"ר משה גפני:>
אוראל. איזה שם... בסעיף הבא יש הצעת חוק של קארין אלהרר. הצעת החוק של קארין אלהרר, שנמצאת כאן, שהיא יושבת ראש ועדת ביקורת המדינה, היא הציעה הצעת חוק שכמעט הכנסתי את זה בחוק ההסדרים. זה מדבר על - למה אני צריך להגיד על מה זה מדבר? קארין, תגידי.

<קארין אלהרר (יש עתיד):>
בקצרה: המצב הקיים היום הוא שאנשים עם מוגבלויות - -

<היו"ר משה גפני:>
אם אפשר לסגור את הדלת. הנושא חשוב. כל החוק הזה שאנחנו מדברים עליו הוא חשוב. אי אפשר שאנשים ישבו. מי שאין לו מקום לשבת, אז אין לו מקום להיות כאן. זה מפריע.

<קארין אלהרר (יש עתיד):>
תודה אדוני היושב ראש. בקצרה – המצב הנוהג היום הוא שאנשים עם מוגבלויות שיש להם יכולת החזר של משכנתא לא מסוגלים ליטול את המשכנתא מהסיבה העצובה הבאה: חברות הביטוח מסרבות לבטח אותם בביטוח חיים. עכשיו אני מדברת גם על אנשים עם מוגבלויות קשות וגם אנשים עם מוגבלויות. מה זה מוגבלות? אדם שהיה פעם חולה סרטן. חברת הביטוח אומרת: לא. לפעמים הסירוב הוא סירוב סביר ולפעמים הוא לא סביר. 

המצב הזה הוא אבסורד בעיני. בא הבנק ואומר: לא מספיק שיש לי את הדירה כבטוחה, אני רוצה עוד בטוחות כי לא נעים לי הסיטואציה שאני צריך לפנות יורשים או מישהו מהבית. עכשיו תראו, אני שנתיים מנסה, עוד מהקדנציה הקודמת, מנסה להביא את כל הצדדים להסכמה. מה שבטוח שצריך לקרות, שצריך לתת מענה ופתרון לאנשים הללו. לא יכול להיות מצב של אדם שלא רוצה דיור ציבורי, לא רוצה טובות מהמדינה, רוצה להיות עצמאי והוא לא מסוגל לעשות את זה כי למישהו לא נעים. זה לא מעניין אותי החוסר נעימות.

עכשיו, הבנקים אומרים: זה לא אנחנו, זה הביטוח. הביטוח אומר: זה לא אנחנו, זה הבנקים. אני אמרתי ליושב ראש, ואני שמחה שהוא מצא בהצעה ממש: אין כזה דבר שלא יימצא פתרון, וזה יימצא עוד המושב הזה. אנחנו לא יודעים מה יקרה אחר כך אבל עוד המושב הזה יימצא פתרון. אני אומר שאני בשיח עם משרד האוצר בעניין הזה. אנחנו עוד לא הגענו להסכמות אבל אני חושבת שאם כבר אנחנו במעמד החגיגי הזה ומוקמת קרן ואנחנו רוצים להקצות סיוע, הסיוע הזה צריך להינתן גם לאותם אנשים שלא מסוגלים לבטח את עצמם בביטוח חיים או בעזרה באם הבנקים ידרשו איזה דלתא בריבית או בעזרה באם חברות הביטוח יואילו בטובן לבטח אבל הפרמיה תהיה יותר גבוהה. מה שלא יהיה, סיוע צריך להינתן. תודה רבה אדוני היושב ראש.

<היו"ר משה גפני:>
תודה רבה. למה אני מביא את זה? א. אני מביא את זה בגלל שאני גם חתום על הצעת החוק הזאת, גם אני מזדהה לחלוטין עם קארין אלהרר ואני רציתי להביא את זה בחוק ההסדרים. אנחנו לא הצלחנו להביא את זה בחוק ההסדרים בגלל שהיו בעיות. אני הייתי מכניס את זה בחוק ההסדרים, זה כתם על המדינה. המציאות היא שתיקח נכה צה"ל, מסר את חייו למדינה, לא נותנים לו משכנתא, הוא לא יכול לקנות דירה. לא נותנים לו משכנתא בגלל שלא מוכנים לתת לו ביטוח, אולי הוא ימות.

<יצחק נטוביץ:>
איפה החובה הזאת של הביטוח? היא לא קיימת בכלל בחוק.

<היו"ר משה גפני:>
אני מבקש ממך. אתה לא עוזר לי, אתה מפריע. מספיק אני עצבני גם בלי זה. ואז לקחנו את החוק של קארין אלהרר, התחלנו את הדיונים בו. מה הדליק נורות אדומות? אחת ההצעות שהיתה, נדמה לי של מעין נשר או של מישהו מהאוצר, נדמה לי, אני לא בטוח - - 

<קארין אלהרר (יש עתיד):>
איציק כהן, סגן השר.

<היו"ר משה גפני:>
איציק כהן, סגן השר. אחת ההצעות היתה כמה הקרן - שהקרן הזאת היא הקרן של המדינה, שהבנקים יתנו את חלקם, שחברות הביטוח יתנו את חלקן. תהיה קרן שהיא תבטח את אותם נכים, ולא מדובר על מי יודע מה. אמרו לנו שקרן זה דבר מסובך. אפילו קרן פשוטה זה דבר מסובך. ופתאום הגיע החוק הזה ויש בו קרן ואני תומך בזה. אני חושב שזאת הצעת חוק מצוינת. יהיה לנו ויכוח ארבעה חודשים, שלושה חודשים, מתי, איך, מה הסמכויות. בסוף תחליט ועדת הכספים. בסוף ההחלטה, המחוקק זה אנחנו, לא הממשלה. אני תומך בחוק הזה, אני חושב שזה חוק נכון. אז נדבר על הפרטים תכף, אנחנו עוברים לסעיף 16, נצטרך לדבר על הפרטים אבל אם אפשר להקים קרן, למה אי אפשר בהזדמנות חגיגית זאת להקים גם קרן לצורך העניין הזה? כולם מסכימים. הבנקים מוכנים לתת את חלקם. לא דיברתי אתך טיבי, דיברתי עם מישהו אחר בבנק, עם יותר בכיר. לא, סתם אני צוחק. הבנקים יתנו את חלקם, חברות הביטוח יתנו את חלקן, הממשלה תיתן את חלקה ובא לציון גואל. אפשר לקבל משכנתאות כמו שקארין אמרה. מדובר על נכים שרוצים להיות עצמאיים, לא רוצים דיור ציבורי, לא רוצים עזרה. תתנהג אלי כמו שאתה מתנהג לכל אדם בחברה הישראלית. אני רוצה לשלם את המשכנתא, אני רוצה לקבל את המשכנתא, אני רוצה לעשות את הביטוח. מה זה הדבר הזה? הם הפכו להיות חברות הביטוח או הבנקים, הפכו להיות נותני חיים או לוקחי חיים? בעזרת השם הם חיים והם עובדים והם עושים את מלאכתם ורוצים להיות עצמאיים. אז אם קרן, אין קרן אבל אם יש קרן, למה אי אפשר לעשות את הקרן הזאת גם?

<יובל טלר חסון:>
אדוני היושב ראש, מדובר בקרנות מסוגים שונים לחלוטין. הקרן הזאת היא לא קרן שנותנת תמיכה וסיוע אלא קרן שמטרתה החזרת - - 

<היו"ר משה גפני:>
שנייה.

<יובל טלר חסון:>
אדוני היושב ראש, מדובר בשתי קרנות מסוגים שונים: קרן אחת, הקרן הזאת שעניינה החזר המע"מ היא קרן מסוימת. אגב, אני אזכיר שהקרן הזאת כבר נמצאת שנתיים וחצי במסגרת עבודת ממשלה. בהתחלה במסגרת של שעבודים על ידי הבנקים באופן וולונטרי, עכשיו מעבירים את זה למסגרת חקיקתית. לכן, שנתיים וחצי להקמת קרן הוא לא זמן מועט, כידוע.

אני כן אגיד שבנושא הזה אנחנו יושבים עם חברת הכנסת אלהרר, ואנחנו מקדמים פתרון ואנחנו מקווים שנוכל להציג את הפתרון הזה בטווח הזמן המאוד קרוב, חברת הכנסת אלהרר.

<שגית אפיק:>
איזה פתרון? ההצעה גם על סדר היום, זה הסעיף הבא.

<יובל טלר חסון:>
ההצעה שעל סדר היום זה הצעה שהגיעה במקור. ההצעה שכרגע נבחנת על ידינו במשותף עם המפקחת על הבנקים ועם חברת הכנסת נוגעת לחיוב של הבנקים לתת הלוואה לדיור במקרה שבו יש סירוב שהוא לא סביר, והבן אדם הלך - - 

<היו"ר משה גפני:>
טוב. מהבנקים אתה לא יודע להוציא הצהרה על העמלות אז אתה תחייב אותם לתת הלוואות ומשכנתאות? אתה תחייב אותם? בסדר, אני אכניס את זה לחוק שמחייבים את המשכנתאות. באמת.

<יובל טלר חסון:>
אדוני היושב ראש, בגלל שאנחנו רוצים להגיע להסכמה בנושאים האלה, רוצים למצוא פתרון, ברור לכל הצדדיים שאנחנו רוצים למצוא פתרון וגם חברת הכנסת - - 

<אבנר עורקבי:>
- - -

<יובל טלר חסון:>
- - וגם חברת הכנסת אלהרר מכירה את המאמצים שלנו כן למצוא פתרון בטווח הזמן הקרוב.

<אבנר עורקבי:>
למה למרוח? זה למרוח.

<היו"ר משה גפני:>
אבנר אני לא מסכים לזה, אתה עושה נזק. אתה רוצה שיתנהל ויכוח? הוא מעוניין עכשיו בוויכוח. אני לא רוצה ויכוח. הוא מעוניין בוויכוח כדי שלא נגיע לנקודה שההצעה הזאת, אין בה ממש. 

<יובל טלר חסון:>
אדוני היושב ראש, אנחנו לא רוצים להיכנס לוויכוח. הפוך, אנחנו רוצים למצוא פתרון, חשוב לנו למצוא פתרון ולכן, אנחנו יושבים עם חברת הכנסת אלהרר בנושא הזה בצורה מעמיקה.

<היו"ר משה גפני:>
אנחנו תכף נגיע לזה, בסדר. הלאה.

<יובל טלר חסון:>
אני אשמח להוסיף משפט אחד, אדוני. אפשר?

<היו"ר משה גפני:>
לא. חבר הכנסת עודד פורר.

<עודד פורר (ישראל ביתנו):>
ראשית, זה אבסורד שאין כמוה. אני באמת חושב שחייבים להתערב. אני כן אומר שזה מקרה מובהק של כשל שוק, שממשלה צריכה להתערב כשיש כשל שוק. לממשלה יש חברת ביטוח, קוראים לה "ענבל". תתכבד הממשלה, תורה ל"ענבל" להעניק ביטוחי חיים לכל האנשים האלה, ישימו את הקרן הזאת, את הכסף הזה יתנו ל"ענבל", היא חברת ביטוח, היא יודעת לתת ביטוחי חיים, אין שום בעיה. לא צריך להמציא את הגלגל, יכולים לעשות את זה ממחר בבוקר. הרי בסוף זה עניין של כסף וזה עניין של רצון. אני חושב שיש מקום פה, בטח במקרה המובהק הזה, חברת הביטוח הממשלתית, במקרה שחברת ביטוח רגילה מסרבת לביטוח חיים, תעניק את הביטוח. יש משכנתא ונגמר הסיפור.

<היו"ר משה גפני:>
טוב, אנחנו תכף נגיע לזה. אני רוצה קודם לעבור על סעיף 16. מי אדוני?

<אמיר הלר:>
אני מהתאחדות "בוני ארץ". אני מתייחס לקרן הראשונה כמובן.

<היו"ר משה גפני:>
אבל עוד לא התחלנו להקריא את הקרן.

<אמיר הלר:>
עוד לפני ההקראה, לנושאים שעלו כאן, שלוש סוגיות בקצרה: 1. שיהיה ברור, הקרן הזאת היא וירטואלית. בעשור האחרון לא חולטו ערבויות חוק מכר ולא החזירו את זה לרוכשים. בדרך כלל הבנקים, במקרה של הפסקה, ממשיכים את הפרויקט ולא מחזירים את הערבות לרוכשים. ולכן, מדובר באיזה שהוא סיכון וירטואלי שלא קיים באמת.

<היו"ר משה גפני:>
אתם נגד הקמת הקרן?

<אמיר הלר:>
לא, לא, לא. אני אבהיר את עצמי: לעניין כמה זמן, איזה הנחיות החשב הכללי צריך לתת לבנקים ואיזה דברים – אני הייתי כאן בקרן הקודמת בסוף שנת 2012, תחילת 2013, שקבעו סט של דברים שאי אפשר היה לקיים את זה. כולם ידעו שאי אפשר לקיים את זה ועדין החשב הכללי - - 

<היו"ר משה גפני:>
והקרן הזאת?

<אמיר הלר:>
אני עכשיו מקווה – לדברי אלעזר, אני מאוד מכבד את מה שהוא אומר ואני יודע שהוא עבד על זה מאוד קשה כדי שההנחיות יהיו פשוטות. ההנחיות האלה צריכות לצאת תוך 30 יום במקסימום. הם מכירים את החוק הזה, כבר שנה הוא באוויר. החשב הכללי תוך חודש יכול להוציא את ההנחיות, והבנקים יכולים תוך חודש להיות ערוכים לדבר הזה.

<היו"ר משה גפני:>
טוב.

<אמיר הלר:>
החשש של אביגדור יצחקי הוא חשש נכון. אני שומע את זה מיזמים בשטח ואני גם זוכר את זה מלפני שלוש, ארבע שנים. זה לא היה כל כך מזמן. אנשים חיכו למנגנון כדי לדעת לעשות את ההתקשרות עם הבנק. הם לא יכלו להתחיל לעלות על הקרקע. אם עכשיו ייקח שלושה, ארבעה חודשים להסדרת המנגנון הזה, אני מודיע שלא יהיו כאלה שירצו לחתום, לא כי אני אומר להם לא לחתום אלא כי הם לא ירצו כי זה אובדן כספים מיותר. כמו כן, לגבי העמלות שדובר כאן – ככל שיהיה יותר קושי בדיווחים שהחשב הכללי יבקש מהבנקים, ככה יקבלו היום עמלות ואז בנק ישראל יגיד: מה אתם רוצים? בעצם ביקשתם עוד דברים אז אנחנו לדבריך, מרשים להם לגבות עוד עמלות.

שני דברים: דבר נוסף זה הפרויקטים שבתהליך – נדון כאן בדיון הקודם שפרויקטים שהתחילו את הליווי בצורה מסוימת, הגם שלא מכרו את כל הדירות בתוך התהליך הזה, ייחשב להם שהם נכללים בתוך הוראת השעה. זו התייחסות של משרד השיכון.

לגבי הוראת השעה – אין שום סיבה שזאת תהיה הוראת שעה. זה דבר הכרחי והוא חשוב מכל הסיבות.

<היו"ר משה גפני:>
תודה רבה. ברור. משרד המשפטים.

<אסתי ורהפטיג בס:>
אני מייעוץ וחקיקה אזרחי במשרד המשפטים. הדבר היחיד שמשרד המשפטים התעקש עליו בעניין הזה זה צורת רישום השעבוד. זאת אומרת, - - 

<היו"ר משה גפני:>
על הנכים משרד המשפטים גם יתעכב באיזה שהוא שלב?

<אסתי ורהפטיג בס:>
בגלל שאני לא מכירה את הסוגיה ולא מתעסקת בה, אולי אנשים אחרים יכולים לתת את האינפורמציה. אני רק מדבר על העניין הזה של החמש שנים: הכלל בשעבודים בדרך כלל זה ששעבוד צריך להיות רשום רישום מסודר בפומבי, שכל הנושים של אותו אדם יכולים לראות אותו. כאן הדרישה של האוצר היתה להוריד דרישה כזאת, שלא יצטרכו לרשום שעבוד, שהשעבוד יהיה קבוע בחוק שהוא יהיה שעבוד סטטוטורי בשביל לפשט תהליכים. זה בעצם החריג לכלל. הכלל הרגיל הוא שיש רישומים, ופה הסכמנו לחרוג מהכלל הזה בשביל אותן תועלות, בשביל לפשט תהליכים.

<היו"ר משה גפני:>
את יכולה להסביר לי? אני לא הבנתי.

<אלעזר במברגר:>
אולי אני אסביר את זה. זה עניין מאוד דרמטי, ומשרד המשפטים באמת הלך אתנו בעניין הזה. אנחנו, בהסדר הקודם - - 

<היו"ר משה גפני:>
מה החשש שהיא מעלה?

<אלעזר במברגר:>
אני אסביר: בהסדר הקודם שתואר כאן על ידי כמה מהאנשים, דובר על רישום שעבוד. חלק מהמנגנון, ותכף נרד לפרטים, חייב שם רישום שעבוד. רישום שעבוד זו בירוקרטיה לא פשוטה. זה סיבך מאוד את המנגנון והשורה התחתונה היתה שזה פשוט לא קרה כפי שסיפרו לכם כאן. היה ניסיון לעשות את זה מחוץ לחוק, והניסיון הזה כשל כי הבירוקרטיה של רישום  הפילה אותו.

<היו"ר משה גפני:>
ומה אתם מציעים במקום?

<אלעזר במברגר:>
במסלול כאן הלכנו על עניין ייחודי מאוד: שעבוד סטטוטורי. שעבוד סטטוטורי זה שעבוד שהחוק יוצר, משרד המשפטים, מבחינתו, כחריג למדיניות הכללית שלו אפשר לנו את הדבר הזה. שעבוד סטטוטורי אומר שהחוק יוצר את השעבוד, את הקדימות של המדינה על כספי אותו רכיב מע"מ, תכף נקרא את זה בפנים אבל אני אומר את זה עכשיו בכותרת, וכיוון שהחוק יוצר את השעבוד, אין צורך לרשום אותו. זו הקלה אדירה בבירוקרטיה.

<אסתי ורהפטיג בס:>
אני רק אני רוצה להשלים שזה היה חלק מהפשרה הממשלתית, שאנחנו נעשה את המנגנון הזה למרות שהוא חריג לאותו כלל, נעשה אותו למשך חמש שנים. נראה האם הוא יעיל, האם הוא טוב, האם אנחנו רואים שהוא פועל ואם כן, אני יכולה גם להגיד עכשיו שנהיה מוכנים כמובן לשקול הארכה שלו, ואפילו כפתרון קבע. אבל זה באמת ההיבט היחיד. במהות, כל ההסדר הזה של יצירת קרן והפחתת - - -

<היו"ר משה גפני:>
טוב, בסדר. קודם כל, תודה רבה לך. בסוף מי שמחליט זה לא מה שאותם עושים פשרות, זה אנחנו, וכנראה לא נחליט על חמש שנים.

<אסתי ורהפטיג בס:>
נכון, נכון.

<היו"ר משה גפני:>
בסדר. אם זה מותר, זה מותר. אם זה אסור אז אפשר גם מנגנונים אחרים. אם זה אסור, זה אסור אפילו יום אחד.

<אסתי ורהפטיג בס:>
אפשר רק להסביר את הרציונל של שעבוד - -

<היו"ר משה גפני:>
הבנתי. בהתחלה לא הבנתי, עכשיו הבנתי.

<אסתי ורהפטיג בס:>
אני מבינה, אני רק רוצה להשלים משהו: הרציונל הזה שארגונים צריכים להיות רשומים זה איזה שהוא רציונל הרבה יותר רחב, שאנשים צריכים לדעת, כשהם נותנים הלוואה למישהו, הם צריכים לדעת למי מיועדים הכספים שלהם, האם הם לטובת מישהו אחר - - 

<היו"ר משה גפני:>
איזו הלוואה? איזו הלוואה?

<אסתי ורהפטיג בס:>
- - כאן אנחנו מדברים על הזכות של היזם לקבל את החזר המס תהיה משועבדת בשעבוד ראשון לטובת המדינה. אותו יזם, יש לו קשרים עם כל מיני אנשים חיצוניים, עם גורמי צד ג' - -

<היו"ר משה גפני:>
הוא נתן את המע"מ בטעות בגלל שהוא פשט את הרגל אז ההוא צריך לקבל את זה חזרה. המדינה לקחה לו כסף שלא כדין.

<אסתי ורהפטיג בס:>
זה בסדר, יש לו עוד הרבה נושים במצב כזה, ופה אנחנו אומרים שהמדינה תהיה ראשונה גם בלי שהיא נרשמה. נושים אחרים צריכים לרשום את הזכויות שלהם להיות ראשונים בסדרי הנשייה האלה, ופה אנחנו עושים - -

<היו"ר משה גפני:>
אז זה לא בסדר, אסור לעשות את זה גם חמש שנים, גם לא יום אחד.

<אסתי ורהפטיג בס:>
לא, זה לא עניין של בסדר או לא בסדר. זה עניין שזה חריג למדיניות בגלל הצורך המאוד גדול - -

<היו"ר משה גפני:>
את חוזרת על עצמך. בסדר, הבנתי. רק שתדעו שמי שמחליט בסוף, את אומרת את עמדתך, עמדת משרד המשפטים ואנחנו נצטרך להחליט.

<אביגדור יצחקי:>
אני מבקש לשאול שאלה את המשפטנים: מה אנחנו משרתים? קודם כל, כספי המע"מ ששולמו עד עכשיו נמצאים בכיס של המדינה. אנחנו לא משעבדים את הכיס של המדינה. האם זה הפרש המע"מ שהקבלן, בגלל פשיטת הרגל שלו, לא העביר למדינה.

<אלעזר במברגר:>
אני אסביר ואולי גם אסביר את המנגנון.

<היו"ר משה גפני:>
לא, לא. אלעזר תעשה לי טובה, יש לנו הרבה סעיפים על סדר היום. אני רוצה לסיים את החוק הזה, נראה מה אנחנו עושים עם העניין הזה ואני גם רוצה עם הנכים, נראה מה עושים וכמובן, עם הוראת השעה הזאת של החמש שנים. אני מציע שנתחיל לקרוא ותסביר.

<אלעזר במברגר:>
בסדר גמור. אז אני אומר במשפט לפני שאני מתחיל לקרוא כי המלל הוא תמיד יותר מסובך מהעיקרון. העיקרון הוא נורא פשוט: שלושה עקרונות להצעת החוק הזאת, נעשה את זה הכי פשוט שבעולם. עיקרון ראשון - ערבויות חוק מכר החל מאישור החוק יינתנו על מחיר הדירה למעט מחיר המע"מ.

עיקרון שני - במצב של מימוש הבטוחה, שכפי שאמיר מהתאחדות בוני הארץ תיאר את זה, תרחיש רחוק ונדיר. והתרחיש הזה, כאשר קורה ה"דיפולט" הזה, הקריסה של הקבלן, המדינה, אותה קרן, נותנת את אותם 17% לרוכש הדירה. זו הרגל השנייה.

הרגל השלישית, שעליה דיברנו עכשיו סוגרת את המעגל. היא אומרת שבקריסה של הקבלן למדינה תהיה קדימות. הרי במצב הרגיל, עכשיו, הולכים להליך של פירוק ויש דיני קדימות בפירוק ולכן, באופן הרגיל, לפי חוק, החזר המע"מ – הרי הקבלן שילם את המע"מ למדינה, במצב של פירוק רגיל, לפני ההסדר הזה, החזר המע"מ היה הולך לקופת הפירוק, ושם היה יושב מפרק שמחויב לדיני הפירוק והיה מתחיל קרב של נושים על אותם כספים. החוק אומר: קדימות אוטומטית למדינה על הזכות להחזר המע"מ. זה הכל.

<אביגדור יצחקי:>
אבל על הסכום שעוד מגיע לה, לא על הסכום שהוא כבר שילם.

<אלעזר במברגר:>
מה שיש כהחזר מע"מ, מה שהולך בצינור הזה - -

<היו"ר משה גפני:>
אביגדור, אגיד לך מה ההבדל ביני לבינם: הם למדו באוניברסיטה משפטים ויכול להיות שם צודקים. אני למדתי בישיבה. אני שילמתי - -

<אביגדור יצחקי:>
שם לומדים מילים.

<היו"ר משה גפני:>
שם לומדים בהיגיון פשוט.

<אלעזר במברגר:>
זה גם משפטים אדוני. גם אנחנו למדנו בישיבה.

<היו"ר משה גפני:>
בסדר אבל עכשיו אתה מחויב לחוקים של משרד המשפטים. אתה שילמת מע"מ, שילמת את זה בטעות. למה שילמת בטעות? בגלל שהוא פשט את הרגל, עוד לא קיבלת את הנכס. באה המדינה ואומרת: לא השעבודים ולא פירוק ולא שום דבר, תחזיר לי את הכסף. אני שאלתי בישיבה הקודמת למה צריך את כל זה שיחזיר לו. אמרתי לי שאי אפשר, נכון?

<אלעזר במברגר:>
נכון. המצב החוקי הרגיל הוא ששוב...

<היו"ר משה גפני:>
בסדר, בסדר. מה זה משנה? כדור הארץ מרובע. אני חולק על זה מכל וכל. זה לא קשור לקופה של הפירוק, הכסף הזה שייך למי ששילם.

<אלעזר במברגר:>
זה באמת נטו עניין מה שנקרא חוקי ומשפטי. יש דיני קדימות בפירוק לפי חוק.

<היו"ר משה גפני:>
מה דעתך שאני יודע את זה ואני חושב שאתם טועים פה?

<אלעזר במברגר:>
וכאן פתרנו את זה על ידי שעבוד סטטוטורי.

<היו"ר משה גפני:>
אז אם אסור, אז למה שנה מותר? איך נתתם חמש שנים?

<אלעזר במברגר:>
החוק עכשיו משיג את התוצאה שאתה מדבר עליה.

<היו"ר משה גפני:>
סעיף 16.

<אלעזר במברגר:>
"16. בתקופה שמיום תחילתו של חוק זה (להלן – יום התחילה), עד תום חמש שנים מהיום

        האמור יקראו את החוק העיקרי כך: - - 

<אביגדור יצחקי:>
רגע אבל זה הסיפור של החמש שנים.

<שגית אפיק:>
זה ההוראת שעה. בסדר, רגע, הוא מקריא.

<אלעזר במברגר:>
"(1) סעיף 2 לחוק העיקרי  - -

<היו"ר משה גפני:>
רגע, שנייה. אני מציע להוריד את החמש שנים. אני מציע שיהיה כתוב ששר האוצר ושר השיכון, בהתייעצות עם שר המשפטים, רשאים בתום חמש שנים להחליט שהם מפסיקים את ההסדר הזה או מאריכים אותו. ההוראה היא קבועה. יש בעיה עם קופת המפרק וכל הדברים האלה? שרים במדינת ישראל ישבו במהלך החמש שנים האלה, יראו מה המצב. אם אכן יתברר שיש בעיות ואין את זה בשום חוק אחר שהוא חוק קבוע, כאן תהיה מגבלת זמן כמו שמבקש משרד המשפטים עד חמש שנים. בתום החמש שנים יכולים לבוא השרים, יכולים לבוא לכנסת, אפילו בלי לבוא לקבל אישור - -

<עודד פורר (ישראל ביתנו):>
אבל אדוני, אם רוצים לשנות חוק וגם בעוד ארבע שנים יבוא משרד המשפטים ויגיד שהוא רוצה לשנות את החוק, יבואו ויעשו חקיקה.

<היו"ר משה גפני:>
עודד בסדר אבל פה בא משרד המשפטים ואומר שמדובר על משהו חדש, מדובר על משהו בעייתי. אני חושב שהחוק צריך להיות קבוע אלא אם כן יתברר שקרה משהו.

<אלעזר במברגר:>
אדוני, ההצעה היא שהחוק יהיה הוראת שעה לחמש שנים, ובתום החמש שנים, בהסכמת השרים, יהיה אפשר בלי לבוא לכנסת, זה מה שאדוני אומר - -

<שגית אפיק:>
לא, הוא אומר הפוך. אמרת הפוך.

<היו"ר משה גפני:>
רגע, הצעת החוק מדברת על הצעת חוק קבועה. בשונה מהצעת חוק קבועה רגילה, רשאים השרים לבוא לכנסת ולהגיד: אנחנו מבקשים לעצור את זה, להפסיק.

<אלעזר במברגר:>
אני אומר שהנוסח הממשלתי כרגע מדבר על הוראת שעה לחמש שנים. אתה מציע משהו אחר.

<שגית אפיק:>
הוא מציע הוראה קבועה. הוא מוריד את הוראת השעה. 

<היו"ר משה גפני:>
הוא מבין. בסדר, הלאה.

<אסתי ורהפטיג בס:>
זה שינוי משמעותי. יכול להיות שנצטרך לחזור לוועדת שרים עם דבר כזה.

<היו"ר משה גפני:>
אתם יכולם לחזור אבל אני בינתיים מצביע.

<אסתי ורהפטיג בס:>
אנחנו, כממשלה, מחויבים לוועדת שרים.

<היו"ר משה גפני:>
אין לי בעיה, אני לא מוריד מהחובות שלכם אפילו מילימטר. אני מחויב להיגיון. אנחנו חברי קואליציה פה חלק.

<אלעזר במברגר:>
אני אמשיך להקריא ברשותך - -

<שירלי אבנר:>
רק להצעה שעלתה כאן: ככל שהולכים לכיוון הזה, אנחנו מבקשים שגם בנק ישראל יהיה בפנים. ככל שזה יהיה השרים האמורים, אנחנו מבקשים שזה יהיה נגיד בנק ישראל או המפקח על הבנקים.

<היו"ר משה גפני:>
לא הבנתי, מה בנק ישראל?

<שירלי אבנר:>
אמרת שהמנגנון שיהיה זה ששר המשפטים, שר האוצר - - 

<היו"ר משה גפני:>
לא, לא. שר האוצר, שר השיכון בהתייעצות עם שר המשפטים.

<שירלי אבנר:>
אז בהתייעצות עם נגיד בנק ישראל.

<היו"ר משה גפני:>
למה?

<שגית אפיק:>
לצורך קיצור התקופה?

<שירלי אבנר:>
כי יש עוד היבטים שחלים על הבנקים. אם רוצים לקצר את התקופה הזאת, יש כאן גם את השאלות של מה הבנקים צריכים לתת בערבות הבנקאית, אם הם כן או לא צריכים לכסות את זה. אנחנו לא רוצים שהלקוחות יפגעו.

<היו"ר משה גפני:>
את חושבת ששר האוצר ושר השיכון רוצים שהלקוחות יפגעו.

<שירלי אבנר:>
לא, אבל מי שמכיר את ההיבטים של הבנקים ואת הערבויות הבנקאיות, עם כל הכבוד, זה בנק ישראל ולא שר השיכון.

<אביגדור יצחקי:>
אם החלטת הריבית תהיה בהתייעצות עם שר האוצר אנחנו מסכימים. אין לנו בעיה עם זה.

<היו"ר משה גפני:>
אלעזר הלאה.

<אלעזר במברגר:>
אני מקריא את סעיף קטן (1). זה הסעיף שמסביר שהבטוחה לא תינתן יותר על רכיב המע"מ.

"(1) סעיף 2 לחוק העיקרי ייקרא כאילו – 

       (א) בפסקה (1), אחרי "על חשבון המחיר" בא "למעט רכיב המע"מ הנכלל

       בכספים אלה";


       (ב) בפסקה (2), במקום "להבטחת החזרתם של כל הכספים כאמור בפסקה (1)"

       בא "להבטחת החזרתם של כל הכספים ששילם לו הקונה על חשבון המחיר למעט

       רכיב המע"מ הנכלל בכספים אלה, בהתקיים הנסיבות כאמור בפסקה (1)";

<היו"ר משה גפני:>
תסביר.

<אלעזר במברגר:>
שוב, זה בעצם התאמה של הסעיף הקיים היום בחוק שמסביר שאתה חייב להוציא ערבות או כל סוג אחר של בטוחה. בביטוח יש חלופות שונות. על 100% ממחיר הדירה עשינו כאן את ההתאמות שמסבירות שהחובה היא להוציא ערבות או בטוחה אחרת על מחיר הדירה למעט מחיר המ"מ.

"(ג) בפסקה (3), במקום "להבטחת החזרת כל הכספים כאמור בפסקה (1)" בא 

  "להבטחת החזרתם של כל הכספים ששילם לו הקונה על חשבון המחיר, בהתקיים

  הנסיבות כאמור בפסקה (1)";

סעיף (2) זהו הסעיף שמדבר על השעבוד.

"(2) אחרי סעיף 3ג לחוק העיקרי יקראו כאילו בא:

  3ג1. נתן מוכר בטוחה כאמור בסעיף 2(1) או (2), תהיה זכותו לקבלת החזר רכיב המע"מ ששולם, במקרה של מימוש הבטוחה, משועבדת בשעבוד ראשון לטובת המדינה; לעניין זה, "רכיב המע"מ" – מס הערך המוסף הנכלל במחיר הדירה, בשיעור החל לפי חוק מס ערך מוסף, התשל"ו-1975, במועד כל תשלום מאת הקונה למוכר." 

את זה הוספנו כי בסוף משלמים את הדירה בפריסת תשלומים בדרך כלל, זה ברור.

יש לנו תיקון מסוים שאנחנו צריכים להקריא אותו. הוא מתאים את הנוסח הקיים להסדר החדש שרכיב המע"מ לא יהיה כלול בערבות.

(2)3. סעיף 3ב(ה) לחוק העיקרי ייקרא כאילו – 

"אחרי הסדר השוברים" בא "למעט רכיב המע"מ" – כהדרתו בסעיף 3ג1"; 

אני עובר לסעיף 3ג2. זהו הסעיף שמבטיח את החזרת הכספים על ידי הקרן.


"3ג2. (א) בסעיף זה – 

                       "בטוחה" – ערבות בנקאית או פוליסת ביטוח כאמור בסעיף 2(1)                               או (2);

                       "רכיב המע"מ" – כהגדרתו בסעיף 3ג1; "הקרן" – הקרן שהוקמה לפי סעיף קטן (ג).

       (ב) – אדוני, זה ההסדר של הקרן.

       "(ב) מומשה בטוחה בנסיבות האמורות בסעיף 2(1) או (2), תשיב הקרן לקונה, באמצעות התאגיד הבנקאי או המבטח שהמציא את הבטוחה, סכום בגובה רכיב המע"מ ביחס לכל תשלום מאת הקונה למוכר אשר בשלו ניתנה הבטוחה, בהתאם להוראות אלה: - -

<שגית אפיק:>
יש לך גם תוספת כאן, תיקון. אתה רוצה להקריא?

<אלעזר במברגר:>
אשר בשלו ניתנה הבטוחה – הוספנו: בתוספת הפרשי הצמדה כאמור בסעיף 3א1 ביחס לכספים שהובטחו כאמור בסעיף 2(1) או (2). בהתאם להוראות אלה – פשוט ההצמדה למדד, יש לה הסדר מיוחד בחוק ואנחנו משמרים אותו גם לגבי ההסדר החדש.

"בהתאם להוראות אלה: 

(1) התאגיד הבנקאי או המבטח יפנה, לא יאוחר משני ימי עסקים ממועד המימוש, בבקשה לקבל מהקרן סכום בגובה רכיב המע"מ;

(2) בתוך 14 ימים ממועד פניית התאגיד הבנקאי או המבטח כאמור בפסקה (1), יועבר הסכום בגובה רכיב המע"מ מהקרן לתאגיד הבנקאי או למבטח;

(3) עם קבלת הסכום בגובה רכיב המע"מ מהקרן יעבירו התאגיד הבנקאי או המבטח לידי הקונה."

זה המנגנון הכי פשוט שאפשר.

"(ג) החשב הכללי של משרד האוצר יקים, במשרד האוצר - -

<שגית אפיק:>
רגע, בכל זאת תסביר אפילו שזה מאד מאד ברור. הקונה בעצם לא במשחק. התאגיד הבנקאי צריך לפנות לקרן, נכון? אז תסביר את זה.

<אלעזר במברגר:>
אני אסביר: הכל מתחיל ביום שבו קונה מחליט לממש את הבטוחה. דיברנו על זה שזה תרחיש נדיר. כשזה קורה - - 

<שגית אפיק:>
אדם נשאר בלי הדירה והוא במצב - -

<אלעזר במברגר:>
הוא פונה לבנק לממש את הבטוחה שלו, שיכולה להיות פוליסת ביטוח או ערבות בנקאית. הבנק מתנהל או חברת הביטוח נותנת לו את מלוא מה שמגיע לו מכוח כתב הערבות הבנקאית או הפוליסה - - 

<שגית אפיק:>
למעט המע"מ, החלק שהוא המע"מ.

<אלעזר במברגר:>
כי הם לא כללו את רכיב המע"מ מלכתחילה.

לגבי רכיב המע"מ – באותו מועד, באותו אירוע של מימוש ערבות בנקאית, הבנק שכמובן יודע על התהליך הזה פונה בתוך שני ימי עסקים אל הקרן, אומר לקרן: תני לי עבור הרוכש את רכיב המע"מ.

<שגית אפיק:>
למה הקונה לא יכול בעצמו לפנות? למה צריך את התיווך של הבנק?

<אלעזר במברגר:>
התלבטנו בעניין הזה ורצינו שבזווית הראייה של רוכשי הדירות העסק יתנהל באותה צורה פשוטה שהוא מתנהל היום. לא רצינו לשלוח אדם פרטי להתנהל מול קרן ממשלתית. אמרנו שכיוון שהבנק, זה עיסוקו, זו מומחיותו, הוא יעשה את זה - -

<אביגדור יצחקי:>
ממילא הבנק מחזיר לו את הערבות, שיחזיר לו אגם את המע"מ.

<אלעזר במברגר:>
הוא חלק מהאירוע בגלל הערבות הבנאית, ולכן אמרנו שזה נכון שהדבר הזה ייעשה מבחינת הרוכש זה יישאר שקוף. הוא יקבל את ה-100% מהבנק, כפי שהוא לכאורה היה אמור לקבל היום. ואז, הבנק מקבל 14 ימי - -

<היו"ר משה גפני:>
מה יקרה אם הבנק לא עומד בזמן?

<אביגדור יצחקי:>
אין דבר כזה, זה חוק ערבות.

<היו"ר משה גפני:>
הלאה.

<אלעזר במברגר:>
בתוך ה-14 ימים התאגיד הבנקאי או המבטח צריך להעביר את הסכום - -

<אביגדור יצחקי:>
גפני שואל מה קורה אם הבנק יפשוט את הרגל?

<היו"ר משה גפני:>
הבנקים אצלנו לא פושטים רגל.

<אלעזר במברגר:>
- - בתוך שבועיים, התאגיד הבנקאי, אם זה ערבות בנקאית והמבטח אם זו פוליסת ביטוח, צריך להעביר את אותם 17% שהוא קיבל מהקרן לידי רוכש הדירה. סליחה, הקרן מעבירה את הסכום הזה לתאגיד הבנקאי או למבטח. אני מתקן, הקרן מעבירה בתוך שבועיים, אחרי שהיא משלימה את הפרוצדורה שעליה עובד היום אוראל - -

<שגית אפיק:>
תוך כמה זמן היום מקבלים חזרה את הערבות הבנקאית?

<אלעזר במברגר:>
נדמה לי שבעה ימים. שוב, זה תרחיש שכמעט לא קורה.

<שגית אפיק:>
אז למה זה 14 ימים רק על רכיב המע"מ? למה כל כך הרבה? כי המדינה בעניין?

<היו"ר משה גפני:>
הבנקים, ביקשתם להעיר בעניין?

<לבנת קופרשטיין דאש:>
כן, לגבי סעיף קטן (1): מדובר שהתאגיד הבנקאי או המבטח צריך לפנות תוך שני עסקים ממועד המימוש. צריך לזכור שבמקרה וחס וחלילה יקרו מקרים כאלה, מדובר כנראה על - - - שני ימי עסקים זה באמת גישה קצת שאפתנית.

<היו"ר משה גפני:>
למה?

<אמיר הלר:>
להעביר רשימה של כל הרוכשים?

<לבנת קופרשטיין דאש:>
- - - צריכים לעשות בדיקות אם הם רלוונטיים עם ההצמדה. מי עושה את החישובים האלה?

<אמיר הלר:>
במקרה של כשל, מימוש הערבות מגיע בדרך כלל אחרי פסק דין - -

<היו"ר משה גפני:>
סליחה, אין פה דיון ביניכם. תדברי אתי. כמה זמן אתם מבקשים?

<לבנת קופרשטיין דאש:>
14 ימי עסקים.

<שגית אפיק:>
וואו.

<היו"ר משה גפני:>
שבעה ימים.

<אביגדור יצחקי:>
בלי עסקים.

<אלעזר במברגר:>
שוב, אנחנו כמובן רואים ערך רב לזה שרוכש הדירה בסיטואציה כזאת, שהיא גם סיטואציה משברית כמובן, יהיה לו את הביטחון - -

<היו"ר משה גפני:>
זה נראה קצת משולל היגיון, היא צודקת בטענה. צריך לעשות חוק שיהיה הגיוני.

<אלעזר במברגר:>
אז אני ממשיך:

"(ג) החשב הכללי של משרד האוצר יקים, במשרד האוצר, קרן שמטרתה השבת סכומים בגובה רכיב המע"מ לקונים, עם מימוש בטוחות, בהתאם להוראות סעיף זה; הודעה בדבר הקמת הקרן תפורסם ברשומות.

(ד) החשב הכללי, בהסכמת המפקח על הבנקים והמפקח על הביטוח, יתקין את תקנון הקרן; בתקנון כאמור ייקבעו, בין השאר, הוראות בדבר פעולות הקרן, נוהלי הגשת בקשות לקרן והטיפול בהן וסדרי עבודתה; תקנון הקרן יפורסם באתר האינטרנט של משרד האוצר."

זה הקמת הקרן.

<היו"ר משה גפני:>
יש הערות? בבקשה אדוני.

<יצחק נטוביץ:>
יש לי איזה הערה: אני רואה שהקרן גורמת להרבה בעיות. השאלה היא פשוטה, שאלת כפירה קצת: בשביל מה צריכים קרן? הכסף נמצא במדינה. יקרה פעם בכמה שנים שיצטרכו לתת 20 מיליון שקל? המדינה תיתן את ה-20 מיליון שקל האלה. בשביל מה צריך קרן ומנהל קרן, אלעזר? אלא אם כן במשרד האוצר עומדים על זה וזה עוצר את החוק, אז אני מתכופף אבל לא צריך קרן.

<היו"ר משה גפני:>
תודה. הם הסבירו את זה. זה האפשרות שצריך לפי דעת הממשלה לעשות. לי אין פתרון אחר. אם היה לי פתרון אחר הייתי מתווכח. אין לי פתרון אחר.

<אלעזר במברגר:>
היא גם לא יוצרת שום קושי בעיניי, האלטרנטיבה שאתה מדבר.

<היו"ר משה גפני:>
הרעיון שהוא מעלה הוא רעיון נכון. אני העליתי את זה בישיבה הקודמת. למה צריך את כל המהלך הזה? בסדר.

<יצחק נטוביץ:>
לגבי התחולה, אדוני, אנחנו סבורים - - 

<היו"ר משה גפני:>
איזה תחולה? 

<אלעזר במברגר:>
אני אקריא ואז נדבר על התחולה.

<היו"ר משה גפני:>
אני רק רוצה לומר שיש לי הסתייגות לגבי הקרן ואני תכף אומר אותה. תסיים.

<אלעזר במברגר:>
"17. (א) חוק זה יחול לגבי דירה שחוזה המכר לגביה נכרת ביום התחילה או לאחריו.

        (ב) על אף הוראות סעיף קטן (א) – 


(1) הוראות סעיף 3ב לחוק העיקרי, כנוסחן בסעיף 5 לחוק זה, יחולו לגבי פרויקט

             בנייה שהסכם הליווי הפיננסי לגביו נכרת ביום התחילה או לאחריו;" 

הסברנו את זה קודם, על מנת שכל פרויקט ילך כחבילה אחת, יחול עליו הסדר אחד.

<קריאות:>
זה לא קשור לקרן.

<יצחק נטוביץ:>
מה זה שייך? זה קשור למבטח. הסעיף הבא זה לקרן.

<אלעזר במברגר:>
זה עניין ההחלה על מקרקעין? נכון, אני מקבל את הערה.

"(2) הוראות סעיף 16 לחוק זה" כלומר, ההסדר של הקרן, "יחולו לגבי פרויקט בנייה שחוזי המכר  לגבי כל הדירות הכלולות בו נכרתו במועד הקובע או לאחריו; לעניין זה, "המועד הקובע" – 30 ימים ממועד פרסום הודעה ברשומות בדבר הקמת הקרן, כאמור בסעיף 3ג2(ג) לחוק העיקרי, כנוסחו בסעיף 16 לחוק זה."

אז אדוני, לעניין התחילה – הקראתי את הסעיף ואני מזכיר שהסעיף הזה אומר שכל הדירות בפרויקט אחד, צריך לחול עליהם ההסדר הזה של הקרן. אנחנו לא רוצים לפצל פרויקט שחצי מהדירות בו ימכרו לפי הסדר אחד וחצי לפי הסדר אחר.

רק לענין הזה אני אומר שהיתה הערה נכונה לטעמנו, שאומרת שצריך להבהיר באיזו שהיא צורה שפרויקט שהוא בתוך החמש שנים – כרגע בא נדבר רגע על אם אנחנו בתוך חמש שנים כי כך זה נכתב – אם בתוך חמש השנים יתחיל הפרויקט ונמכרו בו דירות, וימשיכו להימכר דירות אחרי חמש השנים, רצינו להבהיר שגם לגבי הדירות שימכרו אחרי חמש השנים יחול אותו הסדר גם אם זה יקבע כהוראת שעה.

<היו"ר משה גפני:>
גם אם יחליטו השרים לעצור את זה בחמש שנים.

<אלעזר במברגר:>
נכון, בחלופה שלכם.

<קריאה:>
זה בכל מקרה כבר נכנס בתקנות.

<היו"ר משה גפני:>
בסדר.

<אביגדור יצחקי:>
איפה התחולה פה לא הבנתי.

<היו"ר משה גפני:>
אני רוצה להבין: היה פה ויכוח עם אוראל לגבי שלושה חודשים, ארבעה חודשים. איפה זה?

<אוראל יפרח:>
זה יום התחולה, תראה בהמשך. המועד הקובע 30 יום - - 

<היו"ר משה גפני:>
בהמשך יש לי דף חלק כחול.

<שגית אפיק:>
לעניין זה, המועד הקובע 30 ימים ממועד פרסום ההודעה. שתי השורות האחרונות.

<היו"ר משה גפני:>
אז זה בסדר?

<קריאות:>
כרגע זה בסדר גמור מבחינתנו. כרגע אין שום הגבלה.

<שגית אפיק:>
מה שאומר אביגדור יצחקי, שמתחבר למה שאוראל אמר – ייקח להם מספר חודשים להקים את הקרן. החוק אומר שהמועד הקובע הוא 30 ימים לאחר ההודעה שהוקמה הקרן. זאת אומרת - - 

<אביגדור יצחקי:>
גם אין מועד לסיום הקרן. זאת אומרת שעכשיו, כמו הקרן של המוגבלים, אותו דבר יהיה לך בקרן - אותו דבר.

<אוראל יפרח:>
אדוני היושב ראש, אני אומר: תגבילו אותנו בזמן פרסום הקרן תוך שלושה, ארבעה חודשים.

<היו"ר משה גפני:>
מה אתה מציע לעשות?

<אביגדור יצחקי:>
אני מציע שהצעת החוק תיכנס לתחולה מיום פרסומה ברשומות.

<קריאות:>
אי אפשר.

<אביגדור יצחקי:>
נקודה. ולאחר מכן, שיקימו את הקרן מתי שהם רוצים.

<שגית אפיק:>
את הכסף שירצו למשוך מהקרן, זה ייקח עוד - -

<היו"ר משה גפני:>
זה הבנתי אבל מה לעשות עם התחולה?

<אלעזר במברגר:>
שניה, דבר אחד חשוב להבהיר: - -

<יצחק נטוביץ:>
את יודעת איך מחזירים כסף לרוכשים? תביעה לבית משפט.

<היו"ר משה גפני:>
מספיק כבר. בסדר, הבנו. הכל ברור. גם אנחנו צריכים לחשוב, לא רק אתם. אני לא נותן יותר רשות דיבור. גם אני צריך להבין, הרי אני צריך להצביע.

<אלעזר במברגר:>
אני רוצה לעזור להבנה.

<היו"ר משה גפני:>
בסדר, אני אגיד לך מה הבעיות שלי: לגבי התחולה – התחולה יכולה להיות באופן מידי, החוק נכנס לתוקף אבל מה אנחנו נעשה עם הקרן כשאתם אומרים שהתקנון של הקרן יהיה רק כשהאנשים ירצו לקבל את ההחזר, הם יבואו עם החוק ויתברר שאין קרן.

<אלעזר במברגר:>
אני אסביר: ביום שהחוק הזה עובר, אם אתה נותן לו תחילה מידית, אני אגיד ממה אני חושש: כשהחוק נכנס לתוקף, הבנק צריך לתת ערבות בנקאית באותו רגע על 17% פחות ממחיר הדירה ששילם הרוכש. הוא חשוף פה ל-17%. כל הרעיון כאן היה שכנגד החשיפה הזאת המדינה נכנסת באופן מלא. כלומר, הקרן הזאת מבטיחה - - - על 17%. אני חושש ממצב של חצי תכנית, שאנחנו פטרנו את הבנק מלתת – זה מידי. פטרנו - - 

<אביגדור יצחקי:>
לא אלעזר. סליחה, מה שכתוב בחוק זה שהמדינה חייבת להחזיר את הכסף הזה. לא צריך להיות כתוב מאיזה מקור. אנחנו עושים פה איזו עבודה בשביל - -

<יצחק נטוביץ:>
- - -

<היו"ר משה גפני:>
לא, אני אוציא אותך עכשיו.

<אביגדור יצחקי:>
ברגע שלממשלה יש אחריות להחזיר את הכסף הזה, היא תמצא את המקור להחזיר את הכסף הזה. אני יכול להציע לך עכשיו 30 הצעות, לא אחת.

<היו"ר משה גפני:>
לא מהקרן?

<אביגדור יצחקי:>
לא, רשות המסים בינתיים תחזיר את הכסף. קודם כל, אנין מצב כזה. זה תכניות שעוד לא תוכננו, עוד לא אושרו היתרי בניה. לכן, תן להם שלושה חודשים שיקימו את הקרן, ובינתיים הממשלה תמצא כל מקור אחר בשביל לשלם אותם אם צריך. לא יהיה צריך אבל אם צריך.

<קריאה:>
הוא צודק.

<אביגדור יצחקי:>
אני לא דוחה פרויקטים של בניה וזה לא מעניין אותי כל המדינה הזאת. מספיק.

<אלעזר במברגר:>
בגלל שזה סוטה מהנוסח הממשלתי שאנחנו מחויבים לו, נצטרך איזו שהיא התייעצות ממשלתית קצרה, אם זה בסדר.

<היו"ר משה גפני:>
אביגדור, אני אעשה הפסקה.

<אביגדור יצחקי:>
לא, לא. חס וחלילה.

<אלעזר במברגר:>
לסכם את זה בתוך הממשלה.

<אביגדור יצחקי:>
מה יש לסכם בתוך הממשלה? יש פה ועדה. אתה אמרת שוועדת הכספים תחליט. מה שתחליטו מקובל עלי. אתם רוצים לעצור פרויקטים של בניה, תעצרו פרויקטים של בניה. מספיק עם זה. כל היום אנחנו מתעסקים עם תקנות ודברים כאלה, ואף אחד לא יכול להתחיל לעבוד במדינה הזאת.

<יצחק נטוביץ:>
אדוני היושב ראש, אפשר פתרון?

<היו"ר משה גפני:>
לא. יש פה משהו אחר בכלל, זה לא בעניין הזה.

<אביגדור יצחקי:>
אדוני היושב ראש, תחליט מה שאתה רוצה. אתה יודע שתמיד בסוף הסכמתי למה שאתה רוצה, לא היתה לי ברירה אבל הסכמתי. אנחנו כבר מכירים 16 שנה, לא נעים.

<היו"ר משה גפני:>
אני מציע להוסיף הסתייגות שלי, אני לא בטוח שייכתב כדלהלן, אני מבקש שזה יהיה בפרוטוקול: אחרי סעיף 26ב - השלמת תשלום דמי ביטוח לביטוח חיים, זה חוק שינוי זכויות לאנשים עם מוגבלויות: 

" הוספת סעיף 26ג 2. אחרי סעיף 26ב לחוק העיקרי יבוא:


"השלמת תשלום דמי ביטוח לביטוח חיים
26ג. (א) 
אדם עם מוגבלות שהגיש לתאגיד בנקאי או לגוף פיננסי אחר בקשה לקבלת הלוואה לרכישת דירה, יהיה זכאי להשלמת דמי הביטוח לרכישת ביטוח חיים מתוך הסכומים שנצברו בקרן שהוקמה לפי סעיף 3ג2 לחוק המכר (דירות) (הבטחת השקעות של רוכשי דירות) (תיקון מס' 8 והוראת שעה), התשע"ז–2017,  כנוסחו בסעיף המדובר לחוק האמור,  אם התקיימו כל אלה: 


(1) הבקשה לקבלת ההלוואה היא לרכישת דירה יחידה כהגדרתה בסעיף 9(ג1ג)(4) לחוק מיסוי מקרקעין (שבח ורכישה), התשכ"ג–1963  והוראות פסקה (2) לסעיף האמור חלות על האדם עם המוגבלות (רוכש דירה לראשונה או משחלף);


(2) התאגיד הבנקאי או הגוף הפיננסי דרש מהאדם עם המגבלות לרכוש ביטוח חיים כתנאי לקבלת ההלוואה לרכישת הדירה;


(3) האדם עם המוגבלות לא יכל לרכוש ביטוח חיים עקב סירוב מבטח בנסיבות המנויות בסעיף 19לה(א), אלא אם כן ירכוש פוליסת ביטוח חיים ללא חיתום, ככל שהמבטח מציע לציבור פוליסה כאמור.

(ב) שר האוצר, בהסכמת שר המשפטים, בהתייעצות עם הנציבות ועם ארגונים העוסקים בקידום זכויותיהם של אנשים עם מוגבלות, ובאישור הוועדה (ועדת העבודה והרווחה) יקבע תקנות לעניין סעיף זה; תקנות ראשונות לפי סעיף זה יוגשו לאישור הוועדה עד לחודש ימים."

תיקון חוק המכר (דירות) (הבטחת השקעות של רוכשי דירות) 3. בחוק המכר (דירות) (הבטחת השקעות של רוכשי דירות) (תיקון מס' 8 והוראת שעה)" – ללא הוראת שעה. אני מוחק את הוראת השעה. 

(1) האמור בו יסומן "(א)";

(2) בסעיף 3ג2(ג) המובא בו, אחרי "לקונים," יבוא "וכן ביטוח אנשים עם מוגבלות בהתאם להוראות סעיף 26ג לחוק שוויון זכויות לאנשים עם מוגבלות, התשנ"ח–1998 ,";

(3) אחרי סעיף קטן (א) יבוא: 



"(ב) על אף הוראות סעיף קטן (א) רישה, הקרן, כהגדרתה בסעיף 3ג2 לחוק העיקרי, תמשיך בפעילותה בהתאם להוראות סעיף 26ג לחוק שוויון זכויות לאנשים עם מוגבלות, התשנ"ח–1998  גם לאחר תום חמש שנים מיום התחילה."

עכשיו, אני רוצה להגיד לכם מה אני הולך לעשות: אנחנו קובעים שזה לא הוראת שעה. אנחנו קובעים שהחוק הזה יוחל באופן קבעו בתום חמש שנים. בתום תחילת החוק רשאים שר האוצר ושר השיכון, לאחר התייעצת עם שר המשפטים ונגידת בנק ישראל, רשאים לבוא ולהגיד שצריך לעצור את החוק ולנמק את זה, להגיד את זה לוועדה כאן למה מפסיקים, ואם מפסיקים אז שיהיה נימוק באישור ועדת הכספים ולכן, אנחנו מקבלים את העמדה הזאת שהוראת שעה נמחקת. מדובר על הוראת קבע. חוץ מזה, אני הולך להצביע על החוק מבלי מה שהוספתי. זה נכנס לפרוטוקול והוא כנראה ייכנס בסוף בחוק אבל קודם כל, אני רוצה להצביע. מה שאני הולך לעשות עכשיו, אני הולך להצביע ככה, כמו שאמרתי. אני מקבל את העמדה שלך, אני אגיש רביזיה, יהיה כמה ימים שבהם יהיה דיון אצלכם ויהיה דיון גם לגבי הנושא הזה של ההסתייגות שאני מבקש להוסיף.

בינתיים, אני רוצה להצביע על החוק כמות שהוא, כפי שאמרתי אותו.

<דובר:>
סליחה, מה שאדוני אמר לגבי סמכות השרים אחרי חמש שנים, לא לגבי כל התיקון לחוק אלא רק לגבי הסדר המע"מ כי החלק הראשון שהקראתי בישיבה הקודמת - -

<שגית אפיק:>
זה תיקונים טכניים. אין בעיה.

<היו"ר משה גפני:>
קיבלנו את עמדתך, ועל זה אנחנו הולכים להצביע. מי בעד אישור הצעת החוק ירים את ידו.

הצבעה

בעד – 2

נגד – אין

נמנעים – אין

הצעת חוק המכר (דירות) (הבטחת השקעות של רוכשי דירות) (תיקון מס' 8 והוראת שעה), התשע"ו-2016,
אושרה.

<היו"ר משה גפני:>
מי נגד? אין. מי נמנע? אין. החוק אושר כפי שאמרתי. 

אני מגיש רביזיה. אני מבקש בתוך כמה ימים תשובה לגבי ההסתייגות שאני הולך להביא אותה, ואני מבקש גם את הדיונים האלה שאתם מקיימים, לא לקיים אותם פה, לקיים אותם שם. אני כנראה את הרביזיה אממש ואני אכניס את זה. לכן, אנשי משרד האוצר, אני מבקש פתרון, וצריך שיהיה פתרון עד שאנחנו מצביעים על הרביזיות, פתרון על הנכים ופתרון בוויכוח הזה.

<שירלי אבנר:>
אנחנו רק מנסים להבין: מאחר שמדובר בתיקון לסעיף 3ג שמדבר על הקרן ועל כספים של רוכשי הקרן – הכספים שנמצאים שם, רכיב מע"מ, זה מגיע לרוכשי הדירות. זה לא אמור לסבסד דברים אחרים וצריך להיזהר עם זה, בסדר?

<היו"ר משה גפני:>
טוב. בסדר. תודה רבה. סיימנו את הסעיף הזה.

<הישיבה ננעלה בשעה 11:53.>
02/03/2017

